Ўзбек милиционерларини “порахўр”, дея сўккан қўшиқчи янги йилни Тоштурмада кутмоқда\nАбдулла Қурбонов саргузаштлари, у милиционерларни порахўрликда айблаб, сўккани акс этган видео пайдо бўлиши ортидан бошланди.\nЎзбекистонлик 37 яшар қўшиқчи Абдулла Қурбонов шу йилнинг сентябрь ойидан бери мамлакат жиноят кодексининг бир нечта моддаси бўйича айбланиб, ҳибсда қолмоқда.\nҲали устидан суд ҳукми ўқилмаган қўшиқчи Абдулла Қурбоновнинг яқинлари уни ноҳақ қамалган деб билишади.\nАбдулла Қурбоновни Тоштурмага бориб кўриб келган яқинлари унинг руҳан тетик ва бардам эканлигини айтишдан нари ўтишмади.\nОзодлик манбаларига кўра, Абдулла Қурбонов Ўзбекистон жиноят кодексининг 140-моддаси (Ҳақорат қилиш), 219-моддаси (Ҳокимият вакилига қаршилик кўрсатиш) ва 276-моддаси (Наркотик ва психотрон моддаларни ноқонуний сақлаш) бўйича назарда тутилган жиноятларда гумонланиб, эҳтиëт чораси сифатида жорий йилнинг сентябрь ойида судгача ҳибсга олинган.\nАбдулла Қурбоновни ҳимоя қилаëтган ва ўзини Раҳим ака деб таништирган тошкентлик адвокат суд мажлисини кутаëтган ўз мижози устидан айблов хулосаси нусхасини олмагани боис ва айбсизлик презумпциясидан келиб чиқиб, тафсилотларни матбуотга айтмаслигини билдирди.\nАбдулла Қурбонов ҳибсга олинишидан олдин “Ўзбекнаво” давлат эстрада бирлашмаси тарафидан лицензиядан маҳрум қилинган эди.\n“Ўзбекнаво” давлат эстрада бирлашмасининг расмий сайтида эълон қилинган ҳужжатда ашулачининг қонунга зид ҳаракатлари боис лицензия муддатидан олдин тугатилгани айтилади.\nЎзбекистон шоу-бизнесини ëритиб келадиган тошкентлик журналистнинг, исми айтилмасликҳги шарти билан, Озодликка айтишича¸ қўшиқчи Абдулла Қурбоновни шоу-бизнесдан четлаштиришни истаган кишилар унга оид бир видеотасвирни Интернет тармоғида тарқатиб унга зарба беришган.\nСуҳбатдошга кўра¸ Ўзбекистондаги аксарият қўл телефонларида Абдулла Қурбоновнинг ўзбек милициясини “порахўр”, деб сўккани акс этган видео тарқатилгандан кейин қўшиқчининг ижодий карьерасига нуқта қўйилган.\nАбдулла Қурбоновнинг ўзи ҳали қамалмасидан олдин бу видео ҳақида Озодлик мухбирига айтиб берган эди.\nХонанда Абдулла Қурбонов 2012 йилнинг ноябрида Бўстонлиқдаги тўй базмидан чиқиб кабобхонага борганида чиққан жанжал катталашиб кетгани ҳақида пушаймон бир оҳангда Озодликка гапирган эди.\n- Кабобхонада жанжал чиқди. Мухлислардан бири ичиб олиб, мени қаттиқ қучоқлади. Авария бўлган пайтимда жароҳат олган қўлим қаттиқ оғриди. Кейин у билан сан-манга бориб қолдик- деган эди қўшиқчи жорий йил бошида бўлиб ўтган суҳбатда.\nАна шундан кейин Абдулла Қурбонов милиция бўлимига олиб кетилгани ва милиционерлар тарафидан ҳақорат қилинганини айтган эди:\n- Ока улар мени онамдан сўкишди. Ҳеч бир сабабсиз кишанлаб, онамни сўкишди. Мен ҳам милиционерларнинг онасини сўкдим. Ўғил бола бўлиб туғилганман, Худога шукр. Жонимга тегишди ва тегишли жавобини олишди. Мен ҳам ўғил боламанку жавобини бердим. Лекин пушаймонман ака¸- деган эди Абдулла Қурбонов Озодлик билан суҳбатда.\nАбдулла Қурбонов милиция бўлимида қўлига кишан солиб, тергов қилингани ва 10 суткага қамалганини Озодликка айтган эди.\nБу қамалишдан 3 ой ўтиб, Абдулла Қурбоновнинг милиция билан сан-манга боргани акс этган тасвирлар Ўзбекистон шоу дунëсида энг кўп муҳокама қилинган мавзуга айланди.\nТошкентдаги милиция бўлимларидан бирида қўли ўриндиққа кишанланган қўшиқчи Абдулла Қурбонов милиционерларни порахўрликда айблагани ва буралаб сўккани акс этган видеотасвир 17 феврал куни Youtube порталига юкланди.\nYoutube.com порталининг икки жойига қўйилган видеотасвирда Абдулла Қурбонов "ўзбек милиционерларининг онаси билан мустақиллик майдонида жинсий алоқа қиламан", деган мазмундаги ҳақоратларни тилга олади.\n“Ҳамманг порахўрсан¸ яқинда переворот бўлади¸ ҳаммангни .... қиламан“, дейди Абдулла Қурбонов Интернетга қўйилган тасвирда.\n- Ёшлигимизда шўх бўлганмиз, маишат қилганмиз. Аммо вақт ўтиб, ўзингиз қилаётган ишларингизнинг тўғри ёки нотўғрилигини тарози палласида ўлчаб кўраркансиз. Биласизми, айримлар мени "гиёҳванд”, деган. Астағфирулло, ҳаётимда қилмаганман бу ишни. Автоҳалокатга учраганимда ҳам роса миш-мишлар болалади. Шукрки, художўйман. Мени дуо қилиб турган ортимдан қанча одамларим бор. Қанчадан-қанча ногирон, меҳрибонлик уйларида етим-есир болаларим бор. Улар мени дада дейди, ака дейди. Мана ҳозир ҳам етимхонага бориб, уларни ҳолидан ҳабар олиб келяпман. Етимлар дуоси боис омон юрибмиз¸- деган эди санъаткор.\nҲозир судгача Тоштурмада ҳибсда қолаëтган Абдуллла Қурбонов 37 ëшда. Бир қиз, уч ўғилнинг отаси. 1987 йилда "Анори донаю дона” қўшиғини айтиб таниқли қўшиқчи Фаррух Зокировнинг назарига тушган.\nОзодлик билан суҳбатда “Ўзбекнаво” эстрада бирлашмасида ишлаëтган қўшиқчи бор йўғи уч синфни битиргани¸ бошқа ўқимаганини айтган эди.\n- Оллоҳ юқтирган ашулачиман. Ўз вақтида ўқимаган бўлсам ҳам, устозлардан ўрганганман. Муҳриддин Ҳолиқов, Фаррух Зокировларни устоз, деб биламан. Улардан кўп нарсани ўрганганман, деган эди хонанда.\nЎзбек қўшиқчиларининг турли жиноятларда айбланиб, қамоққа тушиши Ўзбекистон матбуот ëритмайдиган мавзулардан биридир.\nШу жиҳатдан келиб чиқиб, Озодлик радиоси ўзбек шоу бизнеси вакилларининг панжара ортидаги тарихига жорий йил охирида бир назар солди.\nЖорий йилда Туркманистонга тўйга борган хоразмлик қўшиқчи Бунëд Саидов “виза режимини бузди”, дея қўшни республикада ҳибсга олинган эди.\nСаидов маъмурининг Озодликка билдиришича, Саидов туркман қамоқхонасидан 900 доллар миқдорида пул тўлаб, озод бўлган.\nЖорий йилда, яна бир хоразмлик қўшиқчи Ўктам Аҳмедов порахўрлик ва кўпхотинликда айбланиб, панжара ортига ташланди.\nСудяга кўра¸ Ўктам Аҳмедовнинг “Хусусий корхона очиб, ноқонуний равишда диск кўпайтириш ва сотиш билан шуғуллангани ва бир вақтнинг ўзида бир неча хотинга уйлангани” терговда аëн бўлган.\nЎзбекистон президентиннг тўнғич қизи Гулнора Каримова у ëки бу таниқли қўшиқчининг қамоқдаги ўтмиши ҳақида ëзишга бўлган расмий матбуотдаги тақиқни бузган Ўзбекистон тарихидаги илк мулозим сифатида кўрилади.\nГулнора Каримова ўз твитларида Ўзбекистон халқ артисти Озодбек Назарбековнинг диний айбловлар билан қамоқда жазо ўтаганини бир неча бор писанда қилди.\nОзодбек Назарбековнинг Ҳизб ут-Таҳрир фаоли бўлгани учун қамоқда жазо ўтагани айтилади.\nЎзбекистонда хизмат кўрсатган артист, бастакор, таниқли эстрада хонадаси Руслан Шарипов гиёҳвандликда айбланиб, жазога тортилгани борасида “матбуот” жимлик сақлайди.\nЎзбекистонда ҳард-рок ривожига ҳисса қўшган қўшиқчи Даврон Ғойипов 1987 йили "ўзбеклар иши", деб номланган жиноятда айбланиб, қамоққа олинган ва 1991 йилгача жазо ўтаган эди.\nНорасмий маълумотларга кўра¸ шу йилнинг июнь ойида “Ҳандалак” гуруҳидан Ортиқ Султонов ва Зокир Очилдиевлар бир ҳафта “МХХ ертўласида” ўтириб чиққан.\nМухолифатдаги Ўзбекистон Халқ ҳаракати нашрининг ëзишича¸ икки қизиқчининг МХХ ертўласига олиб келинишига бир аëлнинг шикояти сабаб бўлган.\nАйни пайтда, ўзбек қамоқхонасининг бир умрлик ҳужрасида қотиллиги учун жазо ўтаëтган икки қўшиқчи ҳақида ҳам эслаш лозим.


Хамеснинг келажаги қаерда давом этиши мумкин?\n21 ноябрь, 2018, 12:50\nТеглар:Хамес Родригес | Бавария\nХамес Родригеснинг «Бавария»даги келажаги узоқ йиллик ҳамкорликдан кейин боши берк кўчага кириб қолган.\nХабарларга кўра, мюнхенликлар раҳбарияти келаси йил ёзида «Реал»дан ижара асосида келиб қўшилган 27 ёшли колумбиялик плеймейкер трансферини тўлиқ тартибда расмийлаштирмоқчи эмас.\nУ Германияда дастлаб «қаймоқранглилар»да бирга ишлаган мураббийи Карло Анчелотти қўли остида илиқ таассуротлар қолдирганди. Аммо унинг спорт формасидаги пасайиш билан унинг клубдаги мажбуриятлари ва ўрни ҳам пасайиб борди.\nЮпп Хайнкес қўли остида эса бироз жонлангандек кўриниш берганди. Аммо янги мавсум у учун «Бавария» либосида сўнггиси бўлса ажабмас.\nНико Ковач билан мавсум стартини ёмон бошлаган мюнзенликлар Бундеслиганинг 11-туридан кейиноқ «Боруссия Дортмунд»дан 7 очкога ортда қолиб кетмоқда. Мавсум шу тариқа якун топса келаси йил ёзда клубда катта ўзгаришлар қилиниши шубҳасиз. Бу дегани жамоа бир қатор футболчилари билан хайрлашиши турган гап. Катта байрамларда ўйинга туширилаётган Хамес ҳам ўзига янги жамоа топиши мумкин. Аммо унинг кейинги фаолияти қайси клубда давом этади? Бу савол унинг кўплаб мухлисларини қизиқтириши бор гап. 2014-йилги Мундиал тўпурарининг кўплаб мухлислари юртимизда ҳам топилади.\nОрзу: «Реал Мадрид»\n«Реал» ва Хамес Родригес ҳамкорлиги қисқа муддат давом этган бўлсада, колумбиялик футболчи «қироллик клуби»да ўзининг яхши футболини намойиш қилган. Мадридликлар учун 111 ўйинда у 36 гол ва 38 голли узатмани амалга оширган.\n«Реал» Ла Лигада ҳозир эгаллаб турган ўрнидан қатъий назар элита клуб ҳисобланади. Кўпчилик учун эса клуб ҳамон юқори чўққи ҳисобланади. Агарда кимдир у ерда ўзини кўрсата олган бўлса тарихнинг олтин зарварақларига кириши 100 % кафолатланган.\n«Сантьяго Бернабеу»да ишлар юришмаётганини эътиборга олсак, Хамес «қаймоқранглилар» эҳтиёэж сезаётган футболчи бўлиши мумкин. Боз устига, у «Реал»га бир тийинга ҳам тушмайди. Ярим ҳимоячи эса Флорентино Перес истаётган кўпроқ ишни бажара олишга қодир.\nЭнг муҳими унинг клубдан кетишига хайриҳоҳ бўлган Зинедин Зидан ортиқ клуб бошқарувида эмас. Клуб айни вақтда Сантьяго Солари мураббийлигида ўзига кела бошлади.\nАргентина, Португалия, Испания ва Германияда чемпион бўлган Хамес бешинчи мамлакатда ҳам чемпион бўлса ёмонми? Европанинг «кучли бешлиги»нинг учтасида ўйнашга улгурган футболчи ўз таржимайи-ҳолини бойитиб боришни давом эттириши мумкин.\nА Серияда кўпроқ техника талаб қилинганлиги боис у ерда ярим ҳимоячиларга «қирол»дек муомала қилишади. Унинг «Бавария»га ўтишидан олдин айнан «кекса синьора» қизиқиш билдиргани эътиборга молик.\n«Юве» ҳозир суперклуб мақомида эмас. Аммо эртага нима бўлиши номаълум. Хабарларга кўра, Хамес ҳамон уларнинг трансфер мақсади бўлиб турибди. Барчаси футболчига боғлиқ.\nҚўшимчасига унинг «Реал»даги ҳамкори Криштиану Роналду Туринда жавлон урмоқда. Иккаласи биргаликда 86 марта ҳавфли вазиятлар яратишган. 18 голга ҳаммуаллифлик қилишган. Хуллас ўзаро ҳамкорлик даражаси анча илиқ таассурот қолдирган.\nДунёнинг энг кучли лигасини ҳар ким турлича шарҳласада, Премьер Лига томошабоплиги ва энг қимматлиги билан бошқалардан ажралиб туради. Клубларнинг молиявий имкониятлари баландлиги, ТВ трансляциясидан тушадиган даромад туфайли Хамесни ўзига қўшиб оладиган кўплаб инглиз жамоалари бор.\nОлти жамоа «кучли тўртлик» ўринлари учун кураш олиб борадиган Англия ярим ҳимоячининг кейинги бекати бўлиши мумкин. Унга мос клуб эса Юрген Клоппнинг қайноқ «Ливерпули» тўғри келади.\nСўнгги икки йил ичида унинг жамоаси анча кучайди ва чемпионлик учун асосий рақобатчига айланишга улгурди. Шу йил бошида Филиппе Коутиньонинг йўқотилиши эса уларга кучли ярим ҳимоячи кераклигини англатади.\nХамес ўйинни ўзгартира олиши ва тез ҳаракатланиши туфайли Клоппнинг «эркатойи»га айланиб олиши мумкин.\nКака, Хамес, Азар - Перес давридаги энг катта трансфер хатолари!\nАнчелотти Хамеснинг "Эвертон"га келиши ҳақидаги хабарларга изоҳ берди\n"Наполи" Хамес трансферини қачон эълон қилади?


Мавсум тугашигача чидаб, охир-оқибат “Манчестер Юнайтед” Жозе Моуриньони бошқарувга тайинлади. Қуйида мазкур ҳолат юзасидан футбол мутахассисларининг фикрлари билан танишинг.\n«Манчестер Юнайтед» максимал натижа кўрсатиши керак бўлади. Моуриньо – исботланган ғолиб. «Манчестер Юнайтед» мухлислари жамоаси чемпионлик учун қандай курашиб олиб боришини кўришни хоҳлашади, улар севимли жамоаси мавсумни 5 ёки 7 ўрин билан якунлашини хоҳлашмайдилар. Менинг ўйлашимча, Моуриньо “МЮ” да кўпга қолмайди, у 2-3 йил ишлайди.\nМоуриньо «Манчестер Юнайтед» ни бошқаришни ҳар доим хоҳлаган, энди унда шундай имконият бор. Жозени жамоанинг бош мураббийи этиб тайинлаш – раҳбарият учун оддий қарор эмас, агар у керакли одам бўлганида уни олдинроқ тайинлашган бўлар эди. У футбол директори билан, клуб президенти билан, жамоа врачи билан жанжаллашди. У шундай ишларни қилдики, буни “Манчестер Юнайтед” да хоҳлашмайди. Ишонаманки, бунинг ҳаммаси клубда таҳлил қилинган. Аниқки, сэр Алекс Фергюсон ва сэр Бобби Чарльтонлар билан фикрлашмасдан клуб раҳбарлари Моуриньони жамоа бошқарувига тайинлаши мумкин эмас. У клубга келдими, демак, бу яхши танлов. Энди клубда шундай инсон, дунёнинг машҳур мураббийи бор, «Манчестер Юнайтед» ни қутқара оладиган. Бу қўрқмасдан қилинган қарор, лекин хулоса чиқаришга ҳали эрта.\nМен бу икки томон учун ҳам ақл бовар қилмайдиган бир саргузашт бўлади, деб ўйлайман.\nМоуриньо – дунёнинг энг зўр мураббийларидан бири, унда Англияда ишлаш бўйича тажриба бор. «Манчестер Юнайтед» га шундай мутахассис керак эди. Дунёнинг иккита энг зўр мураббийи Манчестерга йиғилди. Уларнинг ўзаро қарама-қаршилиги ҳаяжонли томоша бўлади. Аслини олганда, ван Гаал ёмон ишламади, ундан жамоани қайта тузиш талаб этилар эди, бу эса осон эмас. Лекин Моуриньо ва «Юнайтед» нинг ҳамкорлиги иккала томон учун ҳам фойдали бўлиши мумкин.\nМенга Моуриньо ёқади, футбол нуқтаи назаридан, чунки у ўзининг нимага қодирлигини исботлаган, лекин бу “Манчестер”Юнайтед” га тўғри келади дегани эмас. Мен уни шахс сифатида, унинг ўйин пайтидаги эҳтиросларини, унинг ҳазилкашлигини яхши кўраман. У жуда ақлли, у ўйинчиларидан максимал жонкуярликни талаб қилади. Албатта, у совринларни қўлга киритади. Менинг фикримча, унинг услуби «Манчестер Юнайтед» мухлисларига ёқмайди, гарчи жамоаси ғалаба қозонса ҳам. «Юнайтед» Гвардиолани олиб келиши керак эди. Фақат у «Манчестер Юнайтед» ни ўзгартира олиши мумкин эди. Тўғри, у ҳозир Манчестерда, лекин керакли жойда эмас.\nЎйлашимча, “Манчестер Юнайтед” нинг барча ўйинчилари Моуриньо қўл остида ўйнашни исташади, бизни муҳим мавсум кутмоқда. Бизни ван Гаал билан муносабатларимиз яхши эди. Айнан у мени “Бавария” дан олиб келди ва мен ундан миннатдорман. Ҳеч қачон ёмон гап гапирмайман, мен учун кўп нарсаларни қилган инсон ҳақида. Бизнинг ўзаро фикрларимиз ҳар доим ҳам мос келмаган бўлсада, лекин бундан муносабатларимиз бузилмаган. Мавсум давомида жамоамиз жароҳатлар эпидемиясига дуч келди, биз якунда совринли ўринлардан бирини эгаллашимиз мумкин эди. Икки йил давомида жамоа чемпионатда ҳеч нарсани ютмади, лекин ғалабали нуқта – бу ван Гаал учун ёқимли янгилик.\nМенда Англия, Италия ва бошқа давлатлардан аниқ таклифлар бор. Менинг келажагим аниқ бўлиб улгурди, мен қарор қабул қилиб бўлдим. Жозе Моуриньо? Мен у билан бирга ишлашни “Интер” дан кетган биринчи куниданоқ соғинишни бошлаганман. Бу «Манчестер Юнайтед» учун яхши юриш. Агар сенга экшн керак бўлса, унда Моуриньони таклиф қиласан. Жозе қаерда мураббийлик қилган бўлмасин, унга ҳамма жойда омад кулиб боққан, у шундай инсон. Мен уни ҳурмат қиламан, чунки у нимани хоҳласа шуни гапиради ва у ҳар доим ҳақ бўлиб чиқади. Албатта, унда жуда кўп билим бор, лекин муҳими унинг бефарқ эмаслиги. Мана шунинг учун футболчилар у учун ўлишга ҳам тайёр. Унга нисбатан эътиборсиз бўлиш мумкин эмас.\nЖозе – дунёдаги энг яхши мутахассислардан бири, “МЮ” унинг келиши билан кучлироқ бўлади. Моуриньо қўл остида мен жуда яхши ўйин кўрсатганман. У муҳим мураббий, бизнинг муносабатларимиз аъло даражада. АПЛ да ғалаба қозониш, менинг карьерамдаги энг зўр муваффақият. Бундан кейин бизда ҳеч нарса чиқмагани аянчли.\nАПЛ ва клуб учун жуда муҳим воқеа. Бу янги эра. Биз ҳаммамиз биламиз, Жозенинг нималарга қодир эканлигини. “Сити” билан қарама-қаршилик ҳамма вақт муросасиз бўлиб келган, лекин энди Гвардиола ва Моуриньонинг келиши билан янада қизиқарли бўлади. Сабрсизлик билан ушбу учрашувни кутаман. Моуриньонинг футболда ўз қарашлари мавжуд, бу “МЮ” нинг услубига мос келмайди, энди ёшлар тез-тез асосий таркибда майдонда кўринишига ишонч йўқ. Жозе ёш ўйинчиларга ишонишни давом эттириши керак, буни ван Гаал қандай бажаргани каби. Мухлислар ҳар доим ғалабани хоҳлашади ва Моуриньо буни таъминлашга қодир.\nМен “қизил иблислар” ни Юрген Клопп бошқаришини хоҳлаган эдим. Менга унинг жамоасининг ҳужумкор ўйини ёқади. Жозе Моуриньо? Гап-сўзларга қараганда, у ҳимоявий ўйинни хуш кўради. Бу зерикарли. Зерикарли ўйинни кўришга тоқатим йўқ.\nАлбатта, матбуот менга турлича муносабатда бўлган, лекин Моуриньо менга нафақат футболда, балки индивидуал тарзда ҳам кўп ёрдам берган. У менга ўйлаган нарсамни қўрқмасдан гапиришга ва ўз жамоамни ҳимоя қилишда қўрқмасликни ўргатди. Бу Жозенинг кетишидан олдин менга қолдирган нарсаси, мен ундан бу учун ҳар доим миннатдорман.\nМоуриньо қўл остида шуғулланиш менга футболдан куч олишимга ундайди. Агар у мени «Манчестер Юнайтед» га чақирса мен ўтишга тайёрман.\nМенга Жозе ёқади, у – менинг дўстим, биз ҳозиргача муносабатларимизни қўллаб қуватлаймиз. Шундай экан менга ҳар хил гап-сўзларни эшитиш ёқимсиз, мен уни ҳурмат қиламан. Моуриньо бизга жудаям қаттиқ ишонч билдирган эди ва бу унинг энг катта хатоси бўлди. Биз чемпион бўлган эдик, у бизга кўпроқ дам берадиган бўлди, бизга ишонарди, лекин биз унинг ишончини суистеъмол қилдик. Бу унинг кетиши учун асосий сабаб бўлди. Бутун жамоа, шу қаторида мен ҳам бу ҳолат учун ёқимсиз ҳиссиётларни бошдан кечирмоқдамиз.\n11:41 Англия кубоги, 1/4 финал. Бугун «Челси» - «Манчестер Юнайтед» ўйини бўлади\n14:41 Жозе Моуриньо «Манчестер Юнайтед»га Пайетни сотиб олмоқчи


«АДОЛАТЧИЛАР» КОРРУПЦИЯГА ҚАРШИ КУРАШМОҚДА - AUZ.UZ\n«АДОЛАТЧИЛАР» КОРРУПЦИЯГА ҚАРШИ КУРАШМОҚДА\nКоррупцияга қарши курашиш бугунги кунда янада долзарб вазифага айланди. Шу сабаб жиноятчиликнинг бу турига қарши нафақат ҳуқуқ тартибот ходимлари балки кенг жамоатчилик биргаликда курашмоғи зарур. Ўзбекистон “Адолат” СДП Андижон вилоят кенгашида “Коррупция-тараққиёт кушандаси” мавзусида ташкил этилган давра суҳбатида айни шу мавзуда сўз юритилди.Унда партия фаоллари, маҳаллий кенгаш депутатлари ва ҳуқуқ-тартибот ходимлари иштирок этди.\nТаъкидланганидек, аксарият ҳолларда коррупция деганда давлат хизматчилари томонидан шахсий манфаатларини кўзлаб, бойлик орттириш мақсадида пора олиш, қонунга хилоф пул даромадларини қўлга киритиш тушунилади. Умуман олганда, давлат амалдорларигини эмас, балки, давлат ташкилотларида ишламайдиганфуқаролар ҳам коррупцияга доир муносабатларнинг иштирокчилари бўлишлари мумкин. Бу ўз ўзидан ана шу иллатга қарши биргаликда курашиш қанчалик долзарб аҳамиятга эга эканлигини кўрсатади.\nФарҳодбек Нажимов, Андижон вилояти ИИБ коррупция бўлими ходими, майор:\n-Жиноятни олдини олишга фақат жиноят-ҳуқуқий воситалар билангина эришиб бўлмаслигини ҳаётнинг ўзи кўрсатмоқда. Давлат ва жамият, нодавлат нотижорат ташкилотлари ҳам бундай илллатни олдини олиш йўлида биргаликда иш олиб борсагина ижобий натижага эришиш мумкин. Бу борада “адолатчилар”нинг ташаббусини қўллаб-қувватлаймиз.\nМавзу юзасидан иштирокчилар ўзларини қизиқтирган саволларга жавоб олдилар. Жамоатчилик орасида бу борада биргаликда ишлашга қаратилган чора-тадбирлар белгиланди.\nвилоят кенгаши матбуот хизмати.


1. «Ойларнинг саййиди Муҳаррам, кунларнинг саййиди жума, сўзларнинг саййиди Қуръон, Қуръоннинг саййиди эса Оятул Курсийдир. Оятул Курсийда элликта калима бўлиб, ҳар бир калимада элликта барака бордир» (Дайламий «Муснадул Фирдавс»да Алидан (розияллоҳу анҳу) ривоят килган).\n2. «Аллоҳ таоло Бақара сурасидаги (Аллоҳ − Ундан ўзга илоҳ йўқ. У Ҳайй ва Қайюмдир) оятидан улуғроқ осмонни ҳам, ерни ҳам, жаннатни ҳам, дўзахни ҳам яратмаган»(Абу Убайд ва Ҳоким Ибн Масъуддан (розияллоҳу анҳу) ривоят килган).\nФойда: Суфён ибн Уяйна айтади: «Чунки Оятул Курсий Аллоҳнинг каломидир, Аллоҳнинг каломи эса махлуқ эмасдир. Ва Аллоҳнинг каломи Аллоҳнинг осмон ва ердан иборат махлуқотларидан улуғдир» (Имом Термизий «Қуръон фазилатлари»да зикр килган).\n3. «Муҳаммаднинг нафси измида бўлган Зотга қасам, албатта, бу оятнинг − Оятул Курсийнинг тили ва иккита лаби бор, Аршнинг пойида Аллоҳ таолони улуғлайди»(Имом Муслим ва Абу Довуд Убай ибн Каъбдан ривоят килган).\n4. Муҳаммад ибн Ҳанафиядан шундай дегани ривоят қилинади: «Оятул Курсий нозил бўлганида, дунёдаги барча санамлар қулади, шунингдек, дунёдаги барча подшоҳлар йиқилиб, бошларидаги тожлари ерга тушди. Шайтонлар бир-бирига урилиб, қочиб, иблис олдига бориб, бунинг хабарини берган эди, у уларга сабабини қидиришни буюрди. Мадинага келишганида, уларга Оятул Курсий нозил бўлганининг хабари етди». Навф Бакколийдан: «Оятул Курсий Тавротда «Валийуллоҳ» деб номланади», дегани ривоят қилинади (Навф Бакколий уни ўқиган киши осмонлару ер мулкида «Азиз» деб чақирилишини айтган).\n5. Абдурроҳман ибн Авф уйига кирганида, унинг тўрт бурчагида Оятул Курсийни ўқир эди. Бунинг маъноси гўёки Оятул Курсий у кишининг тўртала томонида қўриқчи бўлиб, уйининг бурчакларида туриб, шайтонларни ҳайдашини хоҳларди. Ибн Аббос (розияллоҳу анҳу): «Қуръондаги энг улуғ оят Оятул Курсийдир», деганлар. Баъзи уламолар: «Чунки Оятул Курсийда Аллоҳнинг исми замир (олмошлар шаклида) ва зоҳир исм кўринишида ўн саккиз марта зикр қилинган», деганлар (Буларнинг барчаси Куртубий «Тафсир»ининг 2-жуз, 185-186-саҳифаларидан олинган).


Ўзбекистон: расмий статистика – иқтисодми ёки арифметика? « Ўзбекистон Халқ Ҳаракати\nЎзбекистон: расмий статистика – иқтисодми ёки арифметика?\n17 July 2014 - 11:05\nБутун дунё мамлакатларида бўлгани сингари Ўзбекистонда ҳам биринчи ярим йиллик тугади ва ўтган давр учун якуний ҳисоб-китобларни қилиш вақти келди. Ўзбекистон иқтисодиётидаги расмий кўрсаткичларнинг амалиётда қанчалик акс этишига бағишланган «Биржевой лидер»да эълон қилинган мақола муаллифи ўз таҳлилини айнан мана шу сўзлар билан бошлайди.\n“Эски қадрдон совет давридаги сингари жамоатчиликка одамларнинг ватанпарварлик даражасини оширишга ва уларни ўз мамлакатлари билан ғурурланишга чорлайдиган миллий иқтисодиётнинг ўсиб бориши ҳақидаги мустаҳкам рақамларни ҳавола қилиш вақти келди. Бироқ, давлат мулозимларининг шўх-шодон маърузалари ва хисоботлари ниманинг ҳисобига ёзилмоқда, деган савол берилса Ўзбекистон ЯИМ ҳақидаги бўрттирилган рақамларнинг ҳақиқатдан анча йириоқ эканлиги ошкора бўлади қолади”, – дейилади мақолада.\n“Ҳаёт кун сайин янада бахтлироқ бўлиб бормоқда”\nЎзбекистон расмий ОАВ, жумладан интернет нашрлари берган хабарларга кўра, яқинда Тошкентда жорий йилнинг биринчи ярмида давлатимизнинг ижтимоий-иқтисодий ривожланиши якунларига бағишланган Ўзбекистон ҳукумати мажлиси бўлиб ўтган. Қайд этиш лозимки, мамлакатдаги юқори иқтисодий ўсиш ва жиловланган инфляциядан баҳс этувчи расмий статистика бу сафар ҳам мулозимларни “уялтириб” қўймади. Хусусан, ҳукумат эълон қилган рақамларга ишониладиган бўлса, Ўзбекистонда ЯИИ ўсиши кутилаётган кўрсаткичлардан, шу жумладан Халқаро Валюта Жамғармаси прогнозларидан ҳам анча ошиб кетиб 8,1 фоизни ташкил қилган. Ўз навбатида саноат ишлаб чиқаришидаги ўсишда ҳам айни ҳолат кузатилган, масалан қурилиш соҳаси ривожланишидаги ўсиш 17,4 фоизни ташкил қилган. Шу билан бирга, расмийларнинг қайд этишича инфляция даражаси “кутилган кўрсаткичлардан” ошмаган, бироқ мазкур кўрсаткич борасида аниқлик киритилмаган. Яна бир ажойиб кўрсаткич эса 2014 йилнинг биринчи ярмида атиги 0,1 фоизни ташкил қилса ҳам Ўзбекистон давлат бюджетининг фойда билан бажарилгани ҳақида. Унга кўра ҳукумат шунчалик мувозанатни сақлаган ҳолда бюджет сиёсати олиб борганки натижада давлат молиявий харажатлари, шу жумладан, ижтимоий соҳадаги харажатлар ҳажми ҳам давлат ғазнаси даромадлари ҳажмидан кам бўлган.\nТрейдерлар ва инвесторлар учун мўлжалланган «Биржевой лидер» журналининг «Новости Узбекистана» бўлими таҳлилчиларининг қайд этишларича, нормал ҳолатда юқорида келтирилган барча рақамлар ҳақиқий иқтисодий ўсиш даражасини акс эттириш мумкин эди. Бу эса ўз навбатида одамлар ҳаётининг яхшиланишига олиб келган бўларди. Бироқ, номинал иқтисодий ўсиш суратлари энг ривожланган иқтисодиётларга яқинлаштирилган Ўзбекистон ҳолатида бундай ёндашув иш бермайди. Акс ҳолда статистикага кўра Ўзбекистон аллақачон ўз фуқароларини бразилияликлар ёки чилиликлар даражасида даромад билан таъминлаган бўлиши лозим эди.\nБу ерда қинғирлик нимада эканлигини аниқлаш қийин эмас. Агар 2014 йилнинг биринчи ярми давомида инфляциянинг расмий кутилган даражаси тахминан 7 фоизни ташкил қилган бўлса, ҳақиқий инфляция кўрсаткичини эса ўзбеклар амалда давом этаётган ва нархи деярли уч баробарга ошиб кетган ширинлик – “шакар инқирози” мобайнида ҳис қилишди. Бу шароитда ҳукуматнинг барча пресс-релизлари ва ҳисоботлари бир пулга қиммат бўлиб қолади.\nШу ўринда пул ҳақида гапирадиган бўлсак, маълумки Ўзбекистонда қимматроқ бирор буюм миллий валютага сотиб олинганда харидор саватдек келадиган сумкаларни ўзи билан олиб олишига тўғри келади. Бир вақтлар муомалада бўлган 1, 3, 5 бирликларини ташкил қилувчи ўзбек сўмларининг мавжудлигини кўпчилик унутиб юборишган, “тийин” деб аталадиган майда чақалар ҳақида эса фақат ёши улуғроқ авлод вакиллари эслай олишса керак. Ҳудди ҳазилга ўхшаб туюлса ҳам, бироқ амалга киритилган 1994 йилдан бери Ўзбекистон миллий валютаси 517 баробар қадрсизланган. Бу эса асл ҳақиқатни акс эттиради ва Ўзбекистондаги расмий статистик рақамларни шакллантиришдаги сурбетларча ёндашувни намоён қилади. Аслида кўпгина соҳа ишчи ва хизматчиларининг маоши 200 доллардан ошмайдиган Ўзбекистонда сўнги уч йил мобайнида ЯИМнинг 8 фоиз ўсишидан иборат бўлган барқарор ривожланиш ҳақида гапириш беҳаёликдан бошқа нарса эмас.\nЖорий йилнинг ўзида бир неча маротаба содир бўлган истеъмол бозорларидаги доимий инқирозлар ҳар сафар оддий фуқароларнинг моддий аҳволини оғирлаштиради. Айни пайтда, белгиланган суммадаги маош, пенсия ва ёрдам пули ҳисобига кун кўрувчи аҳолининг маълум бир қисмида қашшоқлашиш жараёни давом этмоқда. Бу ҳолатда эса ҳақиқий инфляция даражасининг аслида ЯИМ ўсганлигини кўрсатиш мақсадида давлат буюртмаси асосида бўрттирилган ҳолда шакллантириладиган статистика рақамларидан ҳам ўзиб кетганлигини алоҳида қайд этиш лозим.\nЮқорида келтирилган мисоллардан статистик рақамлар ҳақида кўнгилга тасалли бермайдиган бир нечта хулосалар қилиш мумкин. Расмий ОАВ томонидан кенг жамоатчиликка ҳавола қилинадиган статистик рақамлар иқтисодий жараёнларни таҳлил қилиш эмас, балки фақат ҳисобчиларнинг “абжир қўллари”гагина ҳос бўлган қуруқ арифметика учун хизмат қилади. Бундай ҳолатда Жиззах ёки Ангренда яшовчи ўрта ҳол бир одам учун оғир нафас олиш ва ҳаёлида сўмда оладиган маошини “қора бозор” курсида долларга айлантириб кўришдан бошқа чораси йўқ.


19:19 16.10.2019 Ҳавола олиш\nТОШКЕНТ, 16 окт - Sputnik. Эски намунадаги нобиометрик паспортнинг Ўзбекистон ҳудудида амал қилиш муддатига 77 кун қолди. Бу ҳақда Sputnik Ўзбекистон мухбири Тошкент шаҳар ИИББ матбуот хизматига таяниб хабар қилмоқда.\n"Ушбу муддатга қадар эски намунадаги (нобиометрик) паспортни биометрик паспортга алмаштирмаган фуқаролар Ўзбекистон Республикаси Маъмурий жавобгарлик тўғрисидаги кодексига асосан базавий ҳисоблаш миқдорининг иккидан бир қисмидан уч бараваригача жарима солишга сабаб бўлади", дейилади ИИББ хабарида.\nЭслатиб ўтамиз, Ўзбекистонда 2019 йил 1 январ санасидан фуқароларга хорижга чиқишга рухсат берадиган стикер бекор қилиниб, хорижга чиқиш биометрик паспорти жорий қилинди. Янги ҳужжатни олиш учун фуқаролар яшаш манзили бўйича ИИВ органларига мурожаат этишлари, анкета-аризани тўлдиришлари, фотосурат, паспорт нусхаси ва военкоматдан маълумотнома (ҳарбий хизмат мажбурий бўлган шахслар учун) топширишлари керак бўлади.\nДавлат божи - энг кам иш ҳақининг 150%ни ташкил қилади. Ҳужжат 10 кун ўтгач тайёр бўлади. Вояга етмаганлар янги паспорт билан 5 йилгача, 16 ёшдан катталар - 10 йил муддатгача чегарани кесиб ўтишлари мумкин.


Юнон-рим кураши. Бугун Тошкентда халқаро турнир бошланади / Olamsport.com\n29 апр 13:40\nЮнон-рим кураши. Бугун Тошкентда халқаро турнир бошланади\nТеглар : Юнон-рум курашиТошкентЎзбекистон\nБугун пойтахтимизда юнон-рум кураши бўйича анъанавий халқаро турнир старт олади.\nРеспублика ихтисослаштирилган олимпия захиралари мактаб интернати мезбонлик қиладиган ушбу мусобақа бу йил еттинчи маротаба ташкил этилмоқда. Турнир Ўзбекистон Республикасида хизмат кўрсатган мураббий Камил Фаткуллин соврини учун бўлиб ўтади.\nИкки кун давом этадиган мусобақада 2005-2006 йилларда таваллуд топган юртимиз юнон-рим курашчиларидан ташқари қўшни давлатлардан ташриф буюрган ёш спорт курашчилари ҳам медаллар учун баҳс олиб боришади. Бироздан сўнг мусобақанинг тантанали очилиш маросими ўтказилади.\n“Тошкент кузи 2019”да ғолиб ва совриндорлар аниқланди 0\nБокс. Ўзбекистон чемпионатидан илк ФОТОРЕПОРТАЖ 1\nБокс. Ўзбекистон чемпионатининг бугунги дастур жуфтликлари 0


Трамп ўз қароргоҳига учиши учун қанча маблағ сарфланади?\n22:49 / 05.05.2017\nФото: AFP 2017 / Mandel Ngan\nАҚШ президенти Дональд Трампнинг Air Force One самолётида Мар-а-Лаго қароргоҳи жойлашган Палм-Бичга учиши америкалик солиқ тўловчиларга 1,2 млн доллардан қимматроққа айланади, деб хабар бермоқда "Ассошиэйтед Пресс" ахборот агентлиги.\nАҚШ ҳарбий-ҳаво кучлари маълумотларига кўра, Трампнинг ушбу курорт шаҳарга февралдаги парвози 670 минг доллар, мартдаги иккинчи парвози эса 612 минг долларга тушган. Кўрсатилган сумма ичига АҚШ махфий хизмати ишига ва Пентагон тақдим қиладиган ёрдамчи автомобилларни ташиш учун харажатлар киритилмаган.\nБу маълумотлар Judicial Watch ташкилоти томондан чоп этилган ҳужжатларда келтирилган. Бу ташкилот президент сафарлари учун сарфланадиган харажатларни ўрганиш билан шуғулланади. Ташкилотнинг айтишича, бу харажатларнинг аксарият қисми солиқ тўловчилар гарданига тушади.\nТрамп 5 май куни твиттерда тежамкорлик мақсадида бу дам олиш кунлари Нью-Йоркка бормаслигини маълум қилган.\n"Нью-Йоркда алғов-далғовга сабаб бўлиш ўрнига, мен бу дам олиш кунлари Нью-Жерсидаги Бедминстерда жойлашган уйимдан ишлай қоламан. Ва шу билан мамлакат пулларини тежай қоламан", деб ёзган Трамп.\nТрамп ўзининг Мар-А-Лаго қароргоҳига боришига бюджет маблағлари сарфланиши учун танқид қилинади. Трампнинг ўзи бу масканни ўзининг қишки Оқ уйи деб атайди. Президент маъмурияти Трампнинг рафиқаси ва кенжа ўғли Оқ уйга кўчиб ўтмай, ўқув йили охирлагунча Нью-Йоркда қолганлари учун ҳам танқидларга учрайди. ОАВ маълумотларига кўра, Нью-Йоркда Трамп оиласи хавфсизлигини таъминлаш учун ҳар куни полиция бошқармаси томондан 127-146 минг доллар сарфланади.\nДональд Трамп парвоз Мар-А-Лаго


Рашод қори озодликка чиқарилмади\nРашод қори Камолов.\n18 январ куни ҳибсга олинган Қорасувдаги марказий Ас-Cарахсий жомеъ масжиди имом хатиби Рашод қори Камолов тақдири ҳамон номаълумлигича қолмоқда. 31 январ куни қорасувликлар орасига қорининг Бишкек суди томонидан озод этилиб¸ Қорасувга келиши ҳақида хабарлар оралади.\nҚорасувлик Яҳёбек Умурзоқовнинг Озодликка билдиришича, 31 январ куни Қорасув шаҳрида Рашод қори Камолов озод этилиши ҳақида хабар тарқалган ва унинг муридлари кунни қорининг ўз қавми олдига қайтишига қатъий ишонч билан ўтказган.\n- Рашодхон акани бугун соат 10 яримларда, Бишкекда суди бўлиши керак эди. Шуни эшитдик. Ундан бери янгилик йўқ. Шунақа ишонч бор¸ бугун суддан чиқиб, бугунгги биринчи рейсда Ўшга учиб келиши керак. Энди Худодан сўраб шунга ишониб турибмиз, конкретно маълумот йўғу, ишониб турибмизда. Худо хоҳласа чиқиб кетиши керак. Чиқмаса, билмадим энди маслаҳатлашамиз Қорасув халқи билан нима қилишликни.\nҲозирча ҳамма кутиб турибди. Бугун¸ Худо хоҳласа¸ аниқланади. Келиб қолса керак, Худо хоҳласа. Укаси Рашидхон айтди, “Худо хоҳласа душанба куни суди бўлади. Душанба куни чиқиб кетади” деб айтилди, дейди қорасувлик Яҳёбек.\nҚорасувлик таниқли имом Рашод қори Камолов 18 январ куни Бишкек аэропортида ҳибсга олинган эди. Бишкек шаҳар Ички ишлар бошқармаси матбуот хизмати тарқатган хабарга кўра, унга нисбатан фирибгарлик айби қўйилиб, жиноий иш очилган.\n23 январ куни 400га яқин қорасувлик ўз имоми Рашод қори Камоловнинг ҳибс этилгани, шунингдек қорасувлик ўзбекларнинг Ўш вилояти Миллий хавфсизлик хизмати ходимлари томонидан ҳибс этилаётганига чек қўйиш талаби билан норозиликка чиққан эди.\nМазкур намойиш маҳаллий расмийларнинг ваъдасига биноан тарқалган эди¸ дейди қорасувлик Яҳёбек Умурзоқов:\n- "Терговда нима қиламиз, ноҳақ бўлса чиқариб юборамиз” деган ваъдалар берилган эди. Шундан бери тинч турибди. Ҳеч гап йўқ. Ўша куни бир акахон, ота-бола ушланган эди. Шунинг ўғли чиқди, дадаси ҳозир Ўшда терговда экан, дейди қорасувлик Яҳё исмли суҳбатдош.\nУнга кўра, айни пайтда Қорасувда вазият тинч, 23 январдан буён қорасувликлар кўчага намойишга чиқишгани йўқ.\n-Ундан бери чиқилмади. Бизга келиб, гапириб, “тек туринглар” деганидан бери чиқилмади.”Бекордан-бекор чиқманглар, паника бўлиб кетмасин, текшираяпмиз” дегани учун чиқмай турибмиз ҳозирча. Ҳозир ҳаммаёқ тинч.\nОзодлик: "Ҳибсга олишлар бўлаяпти.Уйларда текширувлар бўлаяпти" дейишган эди.Одамларнинг уйидан қуроллар топилаяпти" дейишган эди. Бу борада вазият қандай ҳозир?\n- Ҳозирча Қорасувда ўша кундан бери бундай гаплар бўлмади, дейди қорасувлик суҳбатдош.\nҚорасувлик суҳбатдошимизнинг Рашод қори Камолов иши бўйича 31 январ куни суд бўлади¸ деган хабарини Бишкек шаҳридаги Свердлов туман суди ходимаси инкор этди.\n- Камоловнинг жиноий иши йўқ¸ кўрилмаган. Қамоққа олиш ҳақидаги санкция бор, холос, деди 31 январ куни кечқурун Бишкек шаҳар Свердлов туман суди ходимаси.\nБишкек шаҳар Ички ишлар бошқармаси матбуот хизматидан Рашод қори Камолов ҳақида янги маълумот олишнинг иложи бўлмади.\nҚирғизистонлик ҳуқуқ фаоли Равшан Гапиров қамоққа олинган қорасувлик имом Рашод қори яқинлари билан учрашганини айтади:\n- Кеча ҳам борганман.\nОзодлик: Кимдан сўрадингиз?\n-Укаларидан. “Билмаймиз, ўртада бир одам бор экан.Ўша билар экан.Биз телефонини бермаяпмиз, биз ҳеч нарса билмаймиз” деди. Лекин уч-тўрт кун олдин бориб гаплашганимда, Рашодхон айтиб юборган экан: ”Ҳеч ким аралашиб, мени орқамдан ҳаракат қилмасин. Жим туриб туринглар, қани нима қилишади булар?” деган жойи бор экан. У ҳам бирор нарсани ўйлаб гапиргандир. Ёки бўлмасам орқасидан одамлар тушиб, ўртачилик қилиб пора-мора бериб қўймаслиги учун айтгандир. Шунинг учун ҳозирча ҳеч қандай ҳаракат қилмай, жим турибмиз. Қани охири нима бўлар экан деб, дейди ҳуқуқ фаоли Равшан Гапиров.\nОзодликнинг кун давомида Рашод қори Камоловнинг яқинлари билан боғланиш уринишлари натижа бермади. Афтидан улар¸ ҳозирча жим туриш ҳақида қори номидан еткизилган кўрсатмани бузмоқчи эмаслар...\nҚорасувликлар ишончига қарамай¸ Рашод қори озодликка чиқарилмади


Жорий йилда вилоятимиздаги ҳудудий экспортёр корхоналар томонидан жами 267,3 миллион долларлик маҳсулотлар экспорти амалга оширилиши қайд этилган. Шундан 16,9 миллион долларини саноат, 250,4 миллион долларини (312,9 минг тонна) мева-сабзавот маҳсулотлари экспорти ташкил этади. 1-ярим йиллик режа эса 127,6 миллион долларлик бўлиб, 7,5 миллион долларлик саноат, 120,1 миллион долларлик (150,2 минг тонна) мева-сабзавот маҳсулотлари экспорти амалга оширилиши кўзда тутилган эди.\nХўш, белгиланган режа қай даражада уддаланди? Экспорт прогноз режаларини бажариш юзасидан вилоятимизда аниқ чоралар кўрилди ва ҳисоб-китоб қилинди. Натижада кўзда тутилган экспорт ҳажми 101,5 фоизга бажарилди. 117,8 миллион долларлик мева-сабзавот, 11,6 миллион долларлик саноат маҳсулотлари экспорти ташкил этилди.\nВилоятда рўйхатдан ўтган ҳудудий экспортёр корхоналар томонидан амалга оширилган экспорт операциялари бўйича 1-ярим йилликда 52,2 миллион доллар миқдорида валюта маблағлари келиб тушган.\nМавжуд 4,3 минг гектар гилос, 7,0 минг гектар ўрик ва 4,3 минг гектар шафтоли боғларидан кутилган экспортбоп 69,1 минг тонна ёки 98,5 миллион долларлик маҳсулотни экспортга чиқариш йўлга қўйилди. Мева-сабзавот маҳсулотларини экспортга етказиб бериш мақсадида вилоятдаги мавжуд ана шундай мевали боғларга зарар етказувчи карантин зараркунандаларига қарши кураш тизими фаолият олиб борди.\nШуниси диққатга сазоворки, 2019 йилда 116,5 гектар майдонда замонавий иссиқхоналар ташкил этилиб, етиштирилган маҳсулотларнинг камида 70 фоизини экспортга чиқарилишига эришилди.\nЭнг асосийси, Фарғона шаҳри, Олтиариқ ва Қува туманларида халқаро талаблар андозаларига кўра экспортга йўналтириладиган қишлоқ хўжалик маҳсулотларини фумигация қилиш учун зарарсизлантириш камералари ўрнатилди.\nВилоятдаги мева-сабзавотчиликка ихтисослашган Олтиариқ, Фарғона, Бешариқ, Учкўприк, Қува туманлари ва Қувасой шаҳрида жорий йил давомида 38,8 миллион долларлик қишлоқ хўжалиги маҳсулотларини экспорт қилиш белгиланганди. 2019 йилнинг беш ой давомида эса 49,5 миллион долларлик мева-сабзавот маҳсулотлари экспорти амалга оширилганлигини таъкидлаш ўринлидир.\n« Биринчи давра сабоқлари\nНодавлат нотижорат ташкилотлар »


Бу китоб мен учун чин маънода Эркин Воҳидовни яқиндан таниш бўлди. Мактабда ҳаёти ва ижоди билан қисман танишганмиз, «Нидо» достони, «Ўзбегим», «Инсон» қасидаларини ёдлаганмиз. Фақат бунинг ўзи шоирни яқиндан билишга камлик қиларкан. Лекин шу китобни ўқиш асносида фақат мактаб дастурининг ўзи билан чекланганимга, бошқа китобларини ҳам топиб ўқимаганимга афсусландим. Китобдаги ҳар бир мавзу, ҳар бир ёдга олинган хотира, ҳар бир қочирим нонга сариёғ сурилгандек бир-бирига мос, ўқувчини зериктирмайдиган, меъдага тегмайдиган ва аксинча, хуш ёқадиган тарзда ёзилганки, бунинг учун Эркин Воҳидов маҳорати ҳақида бирор гап айтишга ожизман. Ўқиш давомида фақатгина сўзга доир масалалар эмас, ўзбек мақоллари тарихи, тошбақанинг қандай қилиб мошкичирига айлангани, бўйинбоғ воқеаси, мушук омбордан келиши ҳақидаги хотиралар юзга табассум бағишлайди.\nЎткир Ҳошимов «Дафтар ҳошиясидаги битиклар» китобида шундай жумлаларни келтирганди: «Асар ўқиётганингизда жиндай табассум қилсангиз, билингки, ўша саҳифаларни қаламкаш ростмана кулиб ёзган. Китоб ўқиётганингизда кўзингизга бир қатра ёш келса, билингки, қаламкаш ўша саҳифаларни ростмана йиғлаб ёзган».\nҲаётдан таъсирчанлигим сабабми ё бу китоб ўзига шу даражада маҳлиё қилганиданми — Эркин Воҳидов билан кўришишни, ушбу китоб учун ташаккур айтишни ва суҳбатларини олишни ният қилдим. Лекин...\nКунларнинг бирида телефоним жиринглади. Турмуш ўртоғим Эркин Воҳидов вафот этгани ҳақидаги хабарни етказди.\nШундан сўнг шоирга чин мухлис сифатида қаерда у инсон ҳақида маълумот кўрсам, албатта, ўқийдиган бўлдим. Бу орада «Ўзбекистон адабиёти ва санъати» газетасида шоирнинг таваллуди муносабати билан мақолалар чоп этилди. Улар орасида Дўрмонда ўтказилган шоирлар учрашуви ва унда Эркин Воҳидовнинг шоирларга атаб ёзган ҳазил шеърлари мени чинакамига ҳайратга солди. Ёзувчи Ўткир Ҳошимов, Дадахон Нурий, Улуғбек Ҳамдам, Маҳмуд Тоир каби инсонларнинг нафақат ижоди, балки туғилиб ўсган жойларигача тўртликларда жам қилиниши Эркин Воҳидовнинг сўзга шу қадар усталиги ва маҳоратидан далолат бериб турарди.\nУлар орасида халқ шоири Омон Матжонга атаб ёзилгани мен учун энг севимлисидир.\nЎзбек азал-абад ғазал шайдоси,\nАйниқса, шеърпараст Хоразм томон.\nАна, келиб қолди лазги садоси:\nҲурматли шоиримиз битта сўз билан ҳам ўзининг сафдош дўсти — шоир Омон Матжонни, ҳам хоразм халқ қўшиғига айланиб кетган лазгини ифода этган эди. Сўзни шу қадар усталик билан ишлатиш ҳақиқий маҳорат бўлса керак.\nОрадан бироз вақт ўтиб, шахсий кутубхонамиз яна бир китоб билан бойиди. Бу шоирнинг танланган асарлари тўплами бўлиб, унда турли йилларда ёзилган ва жуда кўп мавзуларни ўзида жамлаган шеърлар ўрин олган. Улар орасида ярим ҳазил, ярим чин тариқасида ёзилган биргина тўртлик менда катта таассурот қолдирди.\nАёл хатосидан кулган хатодир,\nТортишган ундан ҳам улкан хатодир.\nАёл ҳеч бир баҳсда енгилмас тилсим,\nУни фақат севиб қилурлар таслим.\nНазаримда, шоир инсон хулқ-атворининг моҳир ва зийрак билимдони сифатида эркак ва аёл ўртасидаги мутаносиблик, ўзаро муомала-муносабатларда қандай йўл тутиш тўғри бўлиши ҳақида нозик тавсия бераётгандек.\nЭркин Воҳидов ҳақида ўқиганларим, билганларимни мен каби фақатгина мактаб дарсликлари билан чекланиб қолаётган ўқувчи ука-сингилларимга улашгим келди. Менинг мутолаага бўлган қизиқишимни оширган «Сўз латофати» китобини эса мактабда она тили ва адабиёт фанидан дарс берган ўқитувчимга совға қилишни кўнглимга тугиб қўйдим.\n09:56, 27.09.2018 ✔64\n✔ 64  09:56, 27.09.2018


MIUI 13'ни кутиб ўтириш шарт эмас: ундаги зўр функцияни Xiaomi ҳозирданоқ тарқатмоқда - Terabayt.Uz\nXiaomi компанияси Xiaomi, Redmi ва Poco смартфонларининг бутун линейкаси учун Memory Extension функциясини тарқатишни бошлади.\nЎҚИНГ: Xiaomi смартфони Android 11 базасидаги MIUI 12.5'га ўтяпти\nMemory Extension доимий хотирада яратилган махсус виртуал бўлим туфайли оператив хотира ҳажмини кенгайтиришга имкон беради.\nБироз олдинроқ, чекланган фойдаланувчилар мазкур имкониятдан фойдаланишларига имкон яратилганди. Бундан ташқари, оператив хотирани атиги 1ГБ кенгайтириш мумкин эди холос, энди эса доимий хотирадан 3ГБ олиш мумкин.\nИкки ҳафталарча олдин Redmi Note 10 Pro 5G модели Memory Extension функциясига кириш ҳуқуқига эга бўлди. Хитой прошивкали қуйидаги смартфонларда мазкур функция пайдо бўлмоқда: Mi 11 Ultra, Mi 11 Pro, Mi 11, Mi 10 Ultra, Mi 10 Pro, Mi 10, Redmi K40 / Poco F3, Mi 11X, Redmi K40 Pro ва K40 Pro.\nҲозирча Memory Extension хусусияти MIUI 12.5 версияларининг хитойча версиялари билан чекланган. Ушбу янгиликни глобал миқёсда ишга тушириш фақат келажакдаги MIUI 13'дан амалга ошиши кутилмоқда.


Суратда: 7 август куни Жанаўзенда ноқонуний қурол сақлашда айбланиб ҳибсга олинган икки эркакдан бири. [КНБ]\nНУР-СУЛТOН – 7 август куни Қозоғистон ҳуқуқ-тартибот идоралари Жанаўзенда экстремистик ҳаракатга алоқадорликда гумонланган икки кишини ҳибсга олди, деб хабар беради Миллий хавфсизлик қўмитаси [КНБ].\n«Тинтув чоғида бир қанча ашёвий далиллар, жумладан иккита автомат, учта тўппонча, шовқинни пасайтирувчи мослама ва ўқ-дорилар топилди ва мусодара қилинди», дейилади КНБнинг 10 август кунги баёнотида.\nҲозирги вақтда ноқонуний тарзда ўқотар қуроллар тайёрлаш ва сотиш, шунингдек судланувчиларнинг экстремистик жиноятларга алоқадорлигини аниқлаш юзасидан судгача тергов ҳаракатлари олиб борилмоқда.\nҚозоғистон ҳуқуқ-тартибот идоралари жиноятчилар ва экстремистлар қўлига қурол тушиб қолишининг олдини олиш мақсадида мамлакат ҳудудида ноқонуний қуролларни мусодара қилиш операцияларини ўтказиб келмоқда.\n7 август куни Жанаўзен шаҳрида КНБ ходимлари томонидан мусодара қилинган автомат ва тўппончалар. [КНБ]\nИюл ойида Қозоғистон полицияси аҳолидан ноқонуний қуролларни сотиб олиш бўйича ҳар йилги операцияни ўтказди.\nИюнда Миллий хавфсизлик хизмати Атирау вилоятида экстремистлардан иборат 5 кишилик жиноий гуруҳ аъзоларини ҳибсга олган эди.\nУндан аввал, май ойида жиноий гуруҳлардан қуролларни мусодара қилишга қаратилган Кару (Қурол) операцияси ўтказилган.\nЎша ойнинг ўзида КНБ Олмаота вилоятида иккита уюшган жиноий гуруҳ фаолиятига чек қўйиб, улардан 11 та ўқотар қурол ва ўқ-дорилар мусодара қилди.\nҲуқуқ-тартибот идоралари ходимлари мамлакатдаги экстремистик унсурларга нисбатан ҳушёр туришлари керак, дейди нур-султонлик сиёсатшунос Ернар Бейсалиев.\n«Ҳуқуқ-тартибот идоралари доимий равишда «уйқудаги» экстремистик бўлинмаларни аниқлаш устида иш олиб бормоқда. Терроризм хавфини ҳеч ким инкор эта олмайди», деди у.\nХавфсизлик органлари ва полициянинг ошкора ютуқлари «айсбергнинг учи» холос, дейди у.\n«Менимча, ҳамма нарсани ҳам гапириб, кўрсатиб бўлмайди», деб қўшимча қилди у. «Оператив чоралар, махфий тарзда бузғунчи ташкилотлар сафига кириш... ишлари давом этяпти.»\n«Бундай тўхтовсиз кураш ўз самарасини бермоқда – яқин орада Қозоғистонда ҳеч қандай террорчилик хуружи содир этилгани йўқ», деди Бейсалиев.\nЖиноий тўдалар ва террорчи гуруҳлар ўзаро ҳамкорлик қилиб туради. Экстремистлар гиёҳванд моддалар савдоси, товон пули талаб қилиш мақсадида одам ўғирлаш ёки ўғирланган нарсаларни сотиш орқали келадиган даромаддан ҳазар қилмайдилар, деди у.\nБундан ташқари, экстремист гуруҳлар ўз манфаатлари йўлида аҳолининг заиф қатламларини нишонга олишда коронавирус пандемиясидан фойдаланмоқда.\n«Бугунги пандемия шароитида Интернет орқали ёллаш янада жиддийроқ муаммога айланмоқда», деди у. «Одамлар молиявий қийинчиликларга дуч келмоқдалар. Улар ижтимоий яккаланиш машаққатини тортиб, ижтимоий тармоқларга кўпроқ вақт сарфлашмоқда.»\n«Буларнинг бари ёвуз кучларнинг ташвиқоти ва ёллаш фаолияти учун қўл келиши мумкин», деди Бейсалиев.\nМолиявий муаммолар терроризмга олиб боради, деган бемаъни гапларни қўйинг. Кўп мамлакатларда террор йўлига кирмаган ўта камбағал одамлар бор. Ҳозирги кунда бу асосан радикал диний ҳаракатлар билан боғлиқ бўлган нарсадир.


ПСЖдан кетган Эмери "Арсенал"дан қўним топиши мумкин\n21 май, 2018, 14:20\nЯқиндагина ПСЖдан кетган испаниялик мутахассис Унаи Эмери фаолиятини Англия премьер-лигасида давом эттириши мумкин.\nDaily Mail нашри тарқатган хабарга кўра “Манчестер Сити”да Хосеп Гвардиолага ассистентлик қилаётган Микель Артета “канонирлар” бошқарувини қўлига олиши мумкин бўлган асосий номзод сифатида эътироф этилмоқда. Аммо, Эмери совринлар ютиш бўйича улкан тажрибага эга. У фаолияти давомида “Севилья” билан 3 марта Европа лигасида ғолиб чиққан. Шунингдек ПСЖда ўтказган икки йил давомида 7та совринга эга чиққан.\nЎз навбатида “Арсенал” камхарж ва натижа келтирувчи мураббий изламоқда. Эмери бу борада ҳам “канонирлар”нинг “қолипига” тушиши мумкин. Боиси, у ўз вақтида бюджети унча катта бўлмаган андалусияликлар билан 3 марта Европа лигаси кубогини қўлга киритган.


“Оғзаки”дан “5” олиш даври ўтди\n03:12 / 02.04.2017 82280\nДавр янгиланмоқда. Қарашлар ҳам, кузатиб, “ҳазм қилиб”, адоғига етиб бўлмаётган воқеликларнинг ўзи-ю, уларга бўлган муносабатлар ҳам, боринг, ана, талқинлар ҳам ўзгача: янги ва янги, хилма-хил, “аввалгиларга ўхшамас”... Бу ўзгаришлар аро гангиб қолиш ҳам ҳеч гапмас. Ҳаммамиз инсонмиз - нимадир кўнгилга ёқади, яна недир ботмаслиги мумкин. Бунинг учун ҳеч ким айбланмаса керак. Шундай бир андиша билан, бугунги жамиятда кечаётган воқеалар, тўғрироғи, уларнинг талқини ҳамда бу талқинларнинг матбуотда ёритилишига доир айрим шахсий кузатувларни баён қилишга жазм қилдим.\nТан олайлик – ислоҳотлар, ўзгаришлар, янгиланишлар шитоб билан бормоқда. Иқтисодий соҳани оласизми, ташқи сиёсатни ва ёхуд таълим-у маданият тармоқлариними – барчасидаги жадал бир силкинишлар энг бефарқ одамнинг ҳам - камида ҳайратига сабаб бўлмоқда... Эзгу умидларингни яқин келажак билан боғлашга асос бергулик ўзгаришлар кечмоқда.\nСарлавҳага чиқарилган даъвога муаллифнинг ўзи амал қилмади, деган айбловдан қочиб, ўзгаришлар маҳсули сифатида - фақатгина бир мисолни келтириб ўтмоқчиман. Халқнинг дардига қулоқ тутила бошланди. Муаммолар имкон даражасида, вазиятдан келиб чиқиб, ҳал қилинмоқда. Бу - катта гап. Чунки хоҳ у битта шахс доирасида бўлсин, хоҳ жамият миқёсида бўлсин – эртанги кунга бўлган ишончдан маҳрум бўлиш – энг ёмон фожиа.\nАйни мулоҳазаларимиз бугунги жараёнларни қандай ёритаётганимиз ҳақида экан, чалғимасдан гапнинг пўсткалласини айтиш керак: ўз давлатидаги у ёки бу вазирнинг қилаётган иши тугул, афти-ангорини ҳам кўрмай, танимай, бутун бир авлод ўтиб кетади-ёв, деб турган жойимизда - ҳартугул, бугун ҳукумат аъзолари, вазирларимиз матбуот орқали баёнот бера бошлашди, воқеалар ҳақидаги фикрлари билан ўртоқлашмоқда. Бу албатта яхши мужда - очиқ жамиятнинг белгиларидан бири.\nЭнди масаланинг иккинчи томонига ўтсак. Буям бўлса – воқеани талқин ва таҳлил қилаётганда, ўрни бўлса-бўлмаса, унинг ташаббускори бўлмиш одамга, очиқроғи – давлат раҳбарига очиқдан-очиқ урғу беравериш тўғримикан, деган мулоҳазадир. Яъни “муҳтарам Президентимизнинг бевосита ташаббусларига кўра”, “у киши таъкидлаганларидек”, “ҳурматли раҳбаримиз кўрсатмалари бўйича” қабилидаги - бир қарашда ўринли, аммо дўппини бошдан олиб ўйлаб кўрилса, замирида кимгадир ёқиш, хушомад элементлари бўлган жумлаларни керагидан ортиқ қўллай бошламадикми? Ахир улуғ шоиримиз Абдулла Орипов ёзганидек,\n“Бисёр бўлса агар, бол ҳам беқадр,\nТакрор айтилганда, рангсиздир калом” эмасми?..\nТўғри, телевидение экранларида ҳам, босма матбуотда ҳам, айниқса, интернет нашрларида кузатилаётган - муаммоларни ошкор ёритиш, ўзига хосликка интилиш, тезкорлик каби асл матбуотга дахлдор ўзгаришлар бисёр. Лекин ўзгинамизга хос бўлган, гўё салгина безак бериб, “кириш сўзи” қилиб гапирмасак, “сигиримиз ҳаром қотадиган”дек туюлган одатдан воз кечишимиз қийин кечмоқда. Ва шу – бир қараганда зарарсиз одат туфайли асосий кўзланган мақсадга, яъни қилинаётган ишлар энг аввало халқ манфаати йўлида эканлиги ҳақидаги гапларга соя тушиб қолаётгандек. Чунки одамлар анавинақанги жумлалардан, юмшоқроқ айтганда, безиб бўлганди-да.\nФикрлар қуруқ даъводан иборат бўлиб қолмаслиги учун яқинда ўтган воқеадан мисол келтираман. Шу ҳафтада Ўзбекистон Президентининг Навоий вилоятига амалга оширган ташрифи ҳамма матбуотда кенг ёритилди, тафсилотлар баён қилинди. Телевидениенинг бош информацион кўрсатуви орқали намойиш қилинган репортажларда вилоятдаги танишилган объектлар ва ишга тушажак лойиҳалар ҳақида гап бораётиб, мамлакатнинг енгил саноат бўйича раҳбари интервью берди. Шунда ишонасизми, бир дақиқанинг нари-берисидаги интервьюда “муҳтарам юртбошимизнинг ташаббусларига кўра”, “у кишининг кўрсатмаларига биноан” қабилидаги ҳамду санолар нақ беш марта янгради. Ахир уни кўраётган, илмий тилда айтганда, информация олаётган томошабинга биринчи галда - ахборотнинг ўзи, мафкуравий жиҳатдан олганда эса, ўша тадбир сабаб қандай ўзгариш амалга ошиши-ю, лойиҳа оддий одамларга қандай наф бериши ҳақидаги ғоя муҳим эмасми? Унақада бу каби “пахта қўйиш” нечун?\nБу – биргина мисолки, айниҳолатлар бугун жуда кўпайиб кетди. Ҳайҳотки, кредит бераётганидан нақл қилаётган банкир ҳам, ҳосили мўл бўлганини айтаётган деҳқон ҳам, таълимнинг янги усулидан фойдаланаётган муаллима ҳам матбуотдаги каломини ўша таомилга кирган “бисмилло”дан бошласа... Уяммас-буяммас, бу тахлит хушомадлар замирида, менинг наздимда иккита сабаб ётади:\nбиринчиси, интервью бераётган одам “юқори”даги кимнингдир ёки кимларнингдир ғазабидан қўрқиб, имкон қадар вазиятни юмшатишга интилиши ёхуд вазиятдан айнан хушомад орқали чиқиб кетиши, бу билан эса кимларгадир ёқишга интилиши;\nиккинчиси, тилга олинаётган, амалга ошираётган ишлардаги асосий масъулиятни ўзидан соқит қилиб, бошқаларга юклаш. Яъни бу ўринда “асосий масъулият менда эмас, бу ишнинг ташаббускорида” деган бир даъво ҳам ўз-ўзидан қалқиб чиқмоқда. Алҳазар!..\nМасъулиятни ўз зиммасига олмаслик, иложи бўлса ҳар бир масалани юқори ташкилотларнинг “добро”си билан ҳал қилиш, ташаббускорликнинг етишмаслиги қандай оқибатларга олиб келиши борасида яқин ўтмишимизда мисоллар қалашиб ётибди. Бу нарса эса – тараққиётни шундоққина бўғиб қўйишини яна бир бор таъкидлаш – ортиқча бўлса керак.\nПрезидент Ш.Мирзиёевнинг ўзи ҳам мана бу гаплари билан худди шу ҳақиқатни эътироф этган эди: “Энг муҳим вазифамиз – одамларни, халқимизни ҳаётдан рози қилишдан иборат. Бунинг учун эл-юртимиз аввало биз – раҳбарларнинг фаолиятидан рози бўлиши керак. Бунинг учун ҳар бир раҳбар ўз аравасини ўзи тортиши, ўз соҳасидаги ишларнинг аҳволи учун ўзи шахсан жавоб бериши керак. Шундан кейин жамиятимизда ўзгариш бўлади, ривожланиш бўлади”.\nШу ўринда кечаги ўтган кунларимизда кузатилган, энди энг янги тарихга айланиб қолган бир-иккита воқеаларни, мавзуга бевосита алоқадор бўлгани боис, эсга олгим келди. Каминага бир вақтлар биринчи Президентимиз Ислом Каримов фаолиятини бевосита кузатиб, етти-саккиз йил у киши иштирок этган мажлисларда, яқин ва олис сафарларда - матбуот вакили сифатида қатнашиб, ўша воқеаларнинг жонли гувоҳи бўлиш, кейин у тафсилотларни телевидение орқали ёритиш бахти насиб этган.\nЎшанда ўзим гувоҳи бўлган битта ҳақиқат шундан иборатки, тўғридан-тўғри қилинган мақтовни, орқа-ўнгига қарамасдан, лаганбардорларча айтилган лутфларни у киши очиқ-ойдин ёқтирмасди. Аммо атрофдагилар, раҳбарлик лавозимида ўтириб, курсисидан айрилмоқни ўлим билан баравар фожиа ҳисоблаган шахслар “йўлини қилиб”, “қоғозга ўраб” бўлса-да, ўшандоқ ҳамду-саноларни йўллашнинг ҳадисини олишганди.\nШундай йиғилишларнинг бирида, ўша пайтлардаги “арбоб”лардан бири ўзи масъул бўлган соҳага қарата отилган тошлардан эсанкираб қолдими ёхуд ҳар не деб бўлса-да, вазиятни ўнгламоқ қасдидами, ҳартугул давлат етакчисига қарата бақрайиб, “Бизга қийин, Ислом Абдуғаниевич”, - деса бўладими. Табиийки, бу даъводан кейин, уни далиллаш лозим. Шундан кейин берилган изоҳ эса ҳаммасидан ошиб тушди. “Чунки, - деди “арбоб”, - бу дунёда Ислом Каримов деган феномен бор. Бу феномен қаршисида биз – оддий чувалчангдек гап, “пешка”миз. Шунинг учун бизга ўта қийин”.\nШу гапдан кейин анча сукут бўлгани эсимда. Хушомадни нишонга уришнинг энг оригинал, антиқа усулларидан бири эмасми бу?..\nЯна бир воқеа. Буниси вилоятлардан бирида, тўғрироғи, халқ депутатлари вилоят кенгашининг ташкилий сессиясида, ўша вилоят ҳокими алмашаётган пайтда содир бўлган. Ўшанда ишини дуппа-дуруст олиб бораётган Республика даражасидаги бир вазир – вазият тақозосига кўра ўзи туғилиб ўсган вилоятга биринчи раҳбар сифатида юборилган эди. Кечагидек эсимда: номзод овозга қўйилиб, одатдагидек бир овоздан маъқуллангач, Президент ўзи билан етаклашиб келган ҳукумат мулозимларига қарата, “Фалончи вазирликни жуда зўр уддалаётган эди. Бунақа мутахассис вазирсиз энди қийналиб қолмайсизларми, энди ким вазир бўлади?” дея ҳазил аралаш савол берди. Шунда масъул соҳа раҳбарларидан бири ўрнидан “дик” этиб туриб, ҳеч бир каловланмай ва иккиланмай, “Бизнинг бахтимизга Сиз борсиз, шу сабаб биз ҳеч нарсадан қийналишга ҳаққимиз йўқ” деди киприк ҳам қоқмасдан. Ўшанда Ислом Каримов залда йиғилганларга қарата, “Кўряпсизларми, буларни ҳаммаси мана шунақа “дипломат” бўлиб кетган, сизлар ҳам мақтовларни ўрганинглар" деганди истеҳзо билан...\nБу тарихларни кавлаштириб нима демоқчиман? Бир вақтлар бутун омма, айниқса, биз – матбуот вакиллари биринчи Президентимиз ишларидан фахрландик, уларни тарғиб-у ташвиқ қилишга, дунёга достон айлашга зўр бир ғайрат билан киришиб кетдик. Кейинчалик, йиллар оша ҳамду-сано бобида “кимўзар” бошланганда эса, боз яна ҳеч ким бу мусобақада ортда қолишни истамади. Ҳатто “Муҳтарам юртбошимиз” деган сифатдан қониқмай, унинг устига “раҳнамолик” деган сифатдошни киритдик. Натижа шундоқ бўлдиким, ишлаб чиқариш заводидан тайёрланган репортаж устига ҳам, уюштирилиши урфга кирган бир хил қолипдаги турфа давра суҳбатлари ҳақидаги лавҳага ҳам, ҳатто баҳор, она алласи тўғрисида бўладиган “эзиб ички” лирик манзаралар устида ҳам “раҳнамоликларида бу соҳада эришилган ютуқлар мўл, ҳозир шулардан бири ҳақида ҳикоя қиламиз” деган чучмал бир “платформа”ни - ўрни бўлса-бўлмаса, ётқизадиган бўлдик. Гўёки шу билан ўзимизни “страховка” қиламиз, гўёки шу билан обрў орттирамиз...\nЭндиям шу “ҳунар”ни бошламоқчимизми? Балки тарихни такрорлаш шарт эмасдир. Ёки “муҳтарам...”бозликка берилган мутасаддилар ўша каломни, ўша хушомадни айтсам, кимгадир ёқаман, деб ўйлашармикин? Менимча, йўқ. Бу гапни иккиланмасдан ёзаётганим сабаби шуки, бугунги Президентни унақа одам деб ўйламайман. Гувоҳи ҳам бўлганман.\nУ инсон мен туғилиб ўсган, ҳозир ҳам ота-онам яшаётган Каттақўрғон шаҳри мансуб бўлган Самарқанд вилоятида раҳбар бўлган даври эсимда. Ўшанда бошқа раҳбарлар тунлари ширин ором олаётган бир паллада, ярим кечаси, ҳеч кимга билдирмасдан Каттақўрғон вокзалига бориб, ундан туширилган кўмир - одамларнинг корига яраш, корхоналарда ишлатиш учун юборилмоқдами ва ёки кабобпаз-у сомсапазларнинг тандирига тушмоқдами – шуни кузатиб, кейинчалик унга бошқача ахборот бериб қолгудек бўлишса, ўзи шахсан гувоҳ бўлган воқеа бутунлай бошқача талқин этилса, гап билан “мўлжалга адашмай урганини” бугун ҳам одамлар эслаб, гапириб юришади. Бўлмаса, бутун бошли вилоят раҳбарининг бундан бошқа ташвиши йўқмиди?\n“Ўзбекфильм”да ишлаб юрган давримда, Ш.Мирзиёевнинг у пайтда бош вазир сифатида киностудияга ташриф буюргани ҳам - фикримни тасдиқлаши мумкин. Ўшанда 90 йиллик тарихга эга бу идоранинг ғоят ачинарли аҳволга келиб қолгани, 40-50 йилдан бери таъмирини кутиб ётган цех ва бўлинмаларнинг афтода ва ғариб кўриниши билан танишгач, ён-атрофдаги бошқаларнинг изоҳисиз ҳам вазиятни очиқ-ойдин баҳолай олганди у одам. Бу – ўзим гувоҳи бўлган ҳолатлар, бунақа мисолларни балки минглаб келтириш мумкин.\nЭнди айтингчи, ўн йиллар давомида муаммонинг ичида юрган, ҳамма ҳудуд ва соҳани ич-ичидан билган, ҳис қилган, бугунги даражасида ҳам - чолдевор уйларга-ю, сумалакпаз онахонларнинг камтарона даврасига, оддий оилаларнинг фақат нон-чой қўйилган фақиргина дастурхони устига кириб боришни ўзига ор билмаган одам – сиз-у бизнинг арзон хушомадимизга зорми?..\nПрезидент ўзи ўтказадиган йиғилишларда худди шундоқ – гап деганига “тўн кийгизиб” юборадиган “оғзи полвонлар”га қарата “Сизларга “оғзаки”дан - “5”, амалий иш, деса, нўноқсиз” деганига кўпчилик, жумладан, ўзим ҳам гувоҳ бўлганман. Демак, амалий ишга ўтиш даври аллақачон келган экан-да...\nШу гапларга нуқта қўйиб турган бир пайтда “Kun.uz” сайтида эълон қилинган бир мақолага кўзим тушди. Унда Президентнинг 30 март куни ўтказган видеоселектор мажлисида айтган “Ура-урачилик замони ўтди. Телевизорда танқидий ва таҳлилий материаллар бериш керак. Одам кўрсатувларни соғиниб кутиши керак” деган гаплари диққатимни тортди. Буям – мақола бошидан бери айтиб келаётган гапларимизга исбот бўлади.\nБир жиҳатни тушуниш керакки, ҳар қандай хушомад, “аравани қуруқ олиб қочиш” замирида – таъма, тубан бир илинж ва манфаат ётади. Бу нарсалар бўлган жойда эса, тараққиётнинг бир ўзаги кесилди, деб ҳисоблайверинг...\nЎзимга келадиган бўлсак, яъни “Сенинг ўзинг мадҳиябозлик қусурларидан холимисан?” дея туғиладиган саволларга жавобан, шуни айтмоқчиманки, камина бундан 14 йил олдин тайёрлаган – ҳудудлардаги ғоят аччиқ ҳақиқатлар тўғрисида ҳикоя қилинган “Яқин-йироқлар” телевизион лойиҳасида ҳам, йиллар давомида бошловчилик қилган “Аср қиёфаси”, “Таҳлилнома” дастурларида ҳам, босма матбуотда чоп этилган мақолаларда ҳам ҳеч вақт – очиқ-ошкор ҳамду-сано ўқимаганман. Бу борада ҳартугул виждон тоза.\nЭнди ўйлаб қарасам, балки хато қилгандирман, ўшанда замонасоз бўлармидик...


Дубай полицияси уч денгизчининг ҳаётини сақлаб қолди\n21:35 / 29.03.2017\nДубай полицияси сешанба куни кечқурун уч денгизчининг ҳаётини сақлаб қолиб, қаҳрамонлик кўрсатди. Gulf News шу ҳақидаги маълумоти ва видеоси билан бўлишди.\nВидеода Дубай қутқарув ва транспорт полициясининг бош бошқармаси фалокатга учраган кемани топиб, ундаги денгизчиларнинг қутқарилиши намойиш этилган.\nКема назорати қўлдан чиқарилганидан кейин бортдаги уч кишининг барчасида нафас олиш билан боғлиқ муаммолар аниқланган.\nДенгизчилар кеманинг қувват тизими тўсатдан ишдан чиқиши туфайли портгача етиб кела олишмаган.\nДубай полицияси денгизчиларни қутқариш учун вертолёт йўллаган ва уларга биринчи тиббий ёрдам кўрсатган. Кейинроқ денгизчилар "Рашид" шифохонасига етказилган.\n"Бу мураккаб миссия бўлди, чунки кема Дубай қирғоғидан 12 миль узоқликда бўлган. Воқеа жойига вертолётда етиб борган қутқарувчилар кемада қўниш майдонининг йўқлигини кўрган. Бироқ учувчи яқин орада тупроқ ташиб кетаётган кемага кўзи тушади, бу денгизчиларни қутқариш учун вертолётни қўндиришга қулай жой эди", - деди полковник Ал-Мазруий.\nКема бортидаги денгизчилардан бири 60 ёшли суриялик эканлиги қайд этилган, у юрак касаллиги туфайли қийин аҳволда қолган. Яна икки киши - 41 ёшли суриялик ва 33 ёшли мисрликнинг нафас олиш йўлларида ҳам муаммолар пайдо бўлган.\nМаълум бўлишича, кема генератори ишдан чиққан бўлган. "Учувчи ва қутқарувчиларнинг тезкор ҳаракатлари туфайли денгизчиларнинг ҳаёти сақлаб қолинган", - дейди полковник.\n2016 йилда Дубай полицияси 26 237 ер амалиёти ва 290 денгиз қутқарув амалиётини ўтказган.\nполиция денгиз Дубай қутқарув операцияси


Chopar Pizza энди Андижонда\n19:42 / 08.08.2017\nChopar Pizza Андижонда очилмоқда. Очилиш кунида пицца бепул тарқатилади! 10 август куни соат 18:00 да Chopar Pizza Андижондаги навбатдаги филиалини “Ўзбегим” савдо марказида ишга туширади. Бу мамлакат минтақасидаги очилиш маросимида катта ҳажмда пицца тайёрланиб, ҳар бир ташриф буюрувчига савдо марказининг ёпилишига қадар тарқатиладиган биринчи филиал бўлади.\nChopar Pizza Ўзбекистондаги миллий бренд бўлиб, ўз маҳсулотини фақатгина янги ҳолда сотиб олинувчи маҳаллий маҳсулотлардан тайёрлайди. Бугунги кунда Chopar Pizza Тошкентда 5 та филиалга эга. Компания фаолияти маҳсулотни етказиб беришга қаратилган. Шу мақсадда кўпканалли колл марказ ташкил этилиб, аутсорсга машиналари бор ҳайдовчилар ёлланди ва катта ҳажмларга мўлжалланган ҳамда етказиб бериш учун тез тайёрлаш мақсадида махсус итальян ускунаси харид қилинди. Chopar Pizza Тошкент шаҳрининг 80 фоиздан ортиқ қисмини қамраб олиб, эндиликда ўз йўналишини минтақаларга франшизани сотиш орқали қаратди. Бугунги кунда мамлакатнинг турли ҳудудларида очилиш учун тадбиркорлардан мурожаатлар бор. Таъкидлаб ўтиш жоизки, Ўзбекистонда франшизанинг сотилиши амалиётда қўлланилмаган ёки энди бошланиб келаётганди ҳамда у тез орада катта кўламга эга бўлади.\nКомпаниянинг бугунги кундаги асосий стратегияси – маҳсулот таъми сифатини қўллаб-қувватлаш, тез етказиб беришни ташкил этиш ва хизмат кўрсатиш сервисини доимий равишда ошириб бориш. Бироқ, Chopar Pizza’нинг энг асосий мақсади – тез ўсиб бораётган бозор шароитида истеъмолчилар талабини қондиришдир. «Chopar Pizza» миллий брендидаги пиццериялар тармоғи бугун Ўзбекистон озиқ-овқат саноатидаги энг тез ривожланиб бораётган компания ҳисобланади. 2 йилдан бери бозорда компания ҳажми ҳар ойда етказиб бериш бўйича 7-10 фоизлик ўсишни кўрсатмоқда.\nЕтказиб беришга буюртма беришда қулайлик яратиш мақсадида анъанавий Колл марказдан ташқари, Ўзбекистонда илк бора Telegram-bot орқали онлайн-буюртмаларни қилиш имконияти жорий этилди. Бунда реал вақт режимида Paycom тўғридан-тўғри тўлов қилиш опцияси ёрдам беради. Айни дамда тўловни Telegram-bot орқали онлайн қабул қилиш учун Click тизими билан интеграцияси рўй бермоқда.\nChopar Pizza тармоғи менюси 12 турдаги ва Tantanaviy алоҳида премиум даражасидаги пицца қаторидан иборат. Премиум даражада икки ҳисса масаллиқлар бор. Шунингдек, нафақат Ўзбекистон, балки Марказий Осиё бозори учун янгилик бўлган «Turon» қора пиццаси бор.\nАндижон шаҳри бўйлаб етказиб бериш рақами - 999 60 60.\nАндижон пицца Chopar Pizza


05 июл 2022, Тошкент вақти: 17:04\nЗавод ишчилари иш ташлагач ойликлари берилди\nТошкент вилоят, Ўртачирчиқ туманида кластерга айлантирилган собиқ “Қорасув пахта тозалаш” заводи ишчилари бир ойлик маошларини олгач, норозилик акциясини тўхтатди.\nЗаводнинг 200дан ортиқ ишчиси 16 февраль куни икки ойлик маошлари берилмаганидан норози бўлиб, иш ташлаган ва бу акция қарийб 3 кун давом этди.\n18 февралда декабрь ойи маошлари берилгач, ишчилар ишга чиққан.\nЗаводнинг ҳозирги эгаси Real Tex Tashkent кластер корхонаси мулозимлари ишчилар ойлигини бериш учун банкдан кредитга пул олганини айтишди.\nКластерга айланган пахта тозалаш заводи ишчилари 18 февраль куни Озодликка боғланиб, бир ойлик маоши берилгач, норозилик акциясини тўхтатганликларини маълум қилишди.\n“Озодликда биз ҳақимиздаги мақола чиққанининг эртасига, яъни 18 февраль куни декабрь ойининг ойлигини беришди. Ойликни иккига бўлиб беришди. Аввал соат 11 ларда ойликнинг бир қисмини пластик картага тушириб беришди. Кейин соат 14:30 ларда ойликнинг қолган қисмини ҳам картага туширишди. Ёрдам учун раҳмат. Борингларга шукур, омон бўлинглар!”, дейилади завод ишчилари хабарида.\nИшчилар икки ойлик маоши берилмаганидан норозилик билдириб, 16 февраль куни иш ташлаган ва бу ҳақдаги мақола Озодликда 17 февраль куни эълон қилинганди.\nИшчилар ҳисоб-китобича, заводда 240 ишчи бўлиб, уларнинг барчаси иш ташлаган.\nОзодлик суҳбатлашган ишчилар улар норозилик акциясини иш ҳақи берилмагунча давом эттиришни режалаганликлари ҳақида айтишганди.\n“Ноябрь ойлигини декабрда икки марта бўлиб беришди. Шундан бери ойлик йўқ. Ишчилар норозилик билдиргандик, раҳбарлар аввалига 5 февраль куни маошлар берилишига ваъда беришди. Кейин “15 февраль тунги соат 00:00гача ойликлар пластик картага тушириб берилади”, деб ваъда беришди. Раҳбарларнинг бу ваъдаси ҳам бажарилмагач, 16 февраль куни эрталабдан иш ташладик”,- деган эди исми очиқланмаслигини сўраган ишчи 17 февраль куни.\nАйни пайтда ишчиларнинг айтишича, агар январь ойининг маошларини ҳам бериш узоққа чўзилса, улар яна иш ташлашни режалаган:\n“Январь ойлигини қачон бериши ҳозирча номаълум. Иш ташласак, ойлигимизни беришаркан. Демак, яна иш ташлаймиз”.\nЗаводнинг ҳозирги эгаси Real Tex Tashkent кластер корхонаси мулозимлари ишчилар ойлигини бериш учун банкдан кредитга пул олганини ва яқин орада январь ойи маошлари ҳам ишчиларга берилишини айтишди.\nВазирлар Маҳкамасининг 2019 йил 18 мартдаги қарори билан кластерларга айлантирилган 50 дан зиёд пахта тозалаш заводи рўйхатида “Қорасув пахта тозалаш” заводи ҳам бор.\nОзодлик кластерлаштиришга зўр бериш ҳаракатлари ортидан юзага келаётган муаммолар ҳақида шу пайтгача ўнлаб мақола эълон қилган.\nАйнан пахта заводлари кластерга айлантиргач, маошлари вақтида берилмаганига норозилик билдирган ҳолатлари ҳам кўп бўлган.\nЖумладан, “Шаҳрисабз-текстиль” МЧЖ тасарруфига ўтказилган Яккабоғ пахта тозалаш заводининг 39 ишчисига 8 ойлик иш ҳақини ололмаётганига норозилик билдириб, видео чиқиш қилганди.\nВазирлар маҳкамаси пахта заводларининг кластерларга айлантиришга оид қарорини соҳадаги “ислоҳотларни чуқурлаштириш ва бозор муносабатларини жорий қилиш, пахта хомашёсини қайта ишлаш ҳамда тўқимачилик маҳсулотларини ишлаб чиқариш тармоқларининг интеграциялашувини янада кенгайтириш” мақсади билан изоҳлаган.\nP.S. Озодликнинг ушбу мақоласи 19 февралда эълон қилингач, завод ишчилари январь ойининг маошларини ҳам олишгани ҳақида хабар қилди:\n"Бугун соат 15:30ларда январь ойининг маошини ҳам пластик картамизга тўлиқ тушириб беришди. Озодликка катта раҳмат".\n500 фермер ерини кластер олиб қўйди, зўраки хайрия


Кун мавзулари, 28 июн 2004\n22 январ 2020, Тошкент вақти: 13:55\nдушанба 28 июн 2004\nиюн 28, 2004\nЎзбекистонда хусусий олий таълим муассасаси йўқ\nТўлқин 1997 йилда Олий Мажлис сессияларидан бирида Ўзбекистонда таълим тизимини тубдан ислоҳ этишга қаратилган икки муҳим ҳужжат - Кадрлар тайёрлаш миллий дастури ҳамда “Таълим тўғрисида”ги қонун қабул қилинган эди.\nСургутда Ҳаёт ўлдирилди\nТўлқин Хабарларга қараганда, Россиянинг Ханти-Манси автоном округи маркази Сургут шаҳрида Ўзбекистон фуқароси Тожи Ҳасановнинг 9 ёшли ўғли Ҳаёт россиялик фуқаро томонидан ўлдирилган.\nДемократия инсон ҳуқуқлари тикланишидан бошланади\nКуни кеча “Freedom house” ташкилотининг Намангандаги ресурс марказида инсон ҳуқуқлари масалаларига бағишланган тўрт кунлик республика семинари ниҳоясига етди.\nПолковникнинг қотили - ўз ўғли\nМаълумотларга қараганда, 25 июндан 26 июнга ўтар кечаси Тошкент шаҳри Ички ишлар бош бошқармасининг хорижга чиқиш, кириш ва фуқаролик бошқармаси бошлиғи ўринбосари, милиция полковниги Қўлдош Қосимов ўз уйида отиб ўлдирилган.\nҒалаба ўзбек халқиники ҳамдир\nБундан 63 йил муқаддам – 1941 йил 22 июнда собиқ Совет Иттифоқи халқлари тарихида оғир саҳифа бўлиб кирган уруш бошланган эди. Германия фашизмига қарши давом этган тўрт йиллик уруш йилларида ўзбекистонликлар ўзи қашшоқ ва оч бўлишига қарамай, сўнгги бурда нонини фронтга жўнатди.\nЎзбекистонда “Қорадори-2004” тадбири ўтказилмоқда\nФеруза Ўзбекистон ҳуқуқ-тартибот ходимлари 1 майдан буён “Қорадори-2004” операциясини ўтказмоқда. 1 июлгача давом этадиган ушбу тадбирдан кўзланган мақсад гиёҳванд моддаларнинг мамлакатга кириб келиши ва транзит йўли билан олиб ўтилишининг олдини олишдир.\nОқсоқоллар янги қонун бўйича сайланади\nФеруза Ўзбекистонда фуқаролар йиғини раиси (оқсоқоллар) ва унинг маслаҳатчиларини сайлаш тўғрисидаги янги қонун кучга кирди. Ушбу қонун Олий Мажлиснинг жорий йил 29 апрелда бўлиб ўтган сессиясида қабул қилинган эди.\nКогонда газ портлади\nМаълумотларга қараганда, 22 июнь куни Бухоро вилоятининг Когон шаҳрида газ портлаши оқибатида бир неча киши қурбон бўлган ва тан жароҳати олган.\n“Ямаҳа” Ўзбекистонда ишлаб чиқарилмоқда\nҲакимбек Япониянинг “Ямаҳа моторс” корпорацияси ўзининг YAM 100S русумли мотоциклларини Ўзбекистонда йиғишни йўлга қўйди. Бу Ўзбекистонда мотоцикль ишлаб чиқариш йўлидаги илк ҳаракатдир. Синовдан ўтган биринчи туркум мотоцикллар савдога ҳам чиқарилди.\nЯнукович Тошкентда мажлис ўтказади\n24 июнь куни Украина Бош вазири Виктор Янукович расмий ташриф билан Ўзбекистонга келади. Уч кун давом этадиган сафар давомида В. Янукович Ўзбекистон Президенти билан учрашади, икки томонлама ҳамкорликка оид бир неча ҳужжатларга имзо чекади.


«Тошкент-2025» ёшлар Осиё ўйинларида қайси спорт турларини кўрамиз? – Uzbekistan Taekwondo WT Association\nЯна 4 йилдан сўнг пойтахтимиз ёшлар ўртасидаги Осиё ўйинларига мезбонлик қилади. Бу каби йирик комплекс мусобақаларда спорт турларини танлаш бўйича мезбон мамлакатнинг ҳуқуқи бўлади. Регламентга кўра, мусобақа дастурида камида 9 та Олимпия ўйинлари оиласидаги спорт тури бўлиши лозим. Ўрганишлар шуни кўрсатмоқдаки, дастлабки учта ёшлар Осиё ўйинлари дастурига спорт курашлари, бокс, камондан отиш, байдарка ва каноэда эшкак эшиш, волейбол, триатлон, велоспорт каби спорт турлари киритилмаган.\nOldingi xabarФойдали маслаҳат. Сақич чайнашнинг фойдали ва зарарли томонлари\nKeyingi maqolaТошкент «Катта дубулға» турнирига тайёргарлик бошланди


Каттақўрғон тумани: Ўзгариш ва янгиланишлардан одамлар мамнун » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Каттақўрғон тумани: Ўзгариш ва янгиланишлардан одамлар мамнун\n23 декабрь, 2019 0 928\nКаттақўрғон тумани ҳудудидан оқиб ўтадиган Қорадарё ва Оқдарё бўйларидаги экин майдонларида пахта, ғалла ва бошқа турдаги қишлоқ хўжалиги маҳсулотлари етиштирилади. Бу ҳудуддаги миришкор деҳқону соҳибкорларнинг ғайрат-шижоати ҳамиша эътироф этиб келинади.\nТуман далаларига баҳор чоғида ташриф буюрсангиз, дарахтлари оппоқ гулларга бурканган бўлади. Ёзу кузда улар шиғил меваларини офтобда тоблаб жилоланади. Каттақўрғонлик бобо-деҳқонлар кўкламу ёзу кузда ҳам, ҳатто қиш фаслида ҳам ором билишмайди. Бир қарасангиз улар кетмонини елкасига ташлаб, даласига шошилаётган, ғўзасига ишлов бераётган, ғалласини саранжомлаётган, пахтасини териб олаётган, ерини келгуси йил ҳосили учун тайёрлаётган бўлади.\nПишиқчилик вақтида эса деҳқону соҳибкорни атрофда бемалол ястаниб ётган мевазорларига мамнун боқаётган, ҳосилни йиғиштириб олаётган ҳолда учратасиз.\nХуллас, Каттақўрғон далаларида ҳар фаслнинг ўз саховати, одамларининг эса ажиб хислатлари бор.\nТуман меҳнаткашларининг мустақиллик даврида амалга оширган ишлари, ижтимоий-иқтисодий, маънавий-маърифий соҳаларда эришган ютуқлари ҳақида кўплаб фикрлар билдириш мумкин. Бироқ кўплаб қишлоқларда, ҳатто, туман марказида эътиборни тортадиган замонавий иншоотлар, дам олиш масканлари, спорт майдонлари ва бошқа муассасалар саноқли эди. Йўллар ҳам таъмирталаб бўлиб қолганди. Бугун эса, бир пайтлардаги эски, пастқам иморатлар ўрнини замонавий ва шинам бинолар эгалламоқда. Янги замон талабларига мос мактаблар, тиббиёт, мактабгача таълим муассасалари, маҳалла марказлари, турли хизмат шохобчалари қад ростламоқда. Айниқса, туман марказидаги равон, кенг йўл, ундаги тунги чароғонлик, ранг-баранг нурлар кишига завқ беради.\nМустақиликнинг дастлабки йилларида, ҳатто икки мингинчи йиллар бошларида ҳам бу ерда қўшма корхоналар барпо этиш, иқтисодиётга хориж сармоясини жалб этиш борасида бирор бир иш қилинмаганди. Бугун эса саноат маҳсулотларини ишлаб чиқариш ҳажми ошди. Ҳаттоки, хусусий корхоналар ўз маҳсулотларини экспорт қила бошлади.\nТуман аҳолисининг асосий машғулоти энди қишлоқ хўжалигининг бир неча соҳаларигина эмас. Бу ҳудудда тадбиркорликка кенг йўл очилгани боис ҳунармандчилик жадал ривожланди, энг муҳими, аҳоли ўз турмуш фаровонлигини ўз кучи, ақл-заковоти билан яратиш мумкинлигига амалда гувоҳ бўлмоқда.\nПилла, ғалла, пахта, мева-сабзавот етиштириш борасида туман меҳнаткашлари катта тажрибага эга. Бу соҳалардаги белгиланган режалар доимий ортиғи билан бажарилиб келинаяпти. Паррандачилик, асаларичилик, балиқчилик соҳаларида ҳам бир қатор ютуқларга эришилаяпти. Қишлоқларда иссиқхоналар кўпайтирилиб, қишда ҳам эл дастурхонига турли сабзавот, кўкат ва бошқа ноз-неъматлар етказиб берилмоқда.\nЖумладан, ўтган йили туманда 1886,3 тонна балиқ етиштирилди. Айни пайтда 82 та балиқчилик фермер хўжалиги фаолият юритмоқда. Уларга 436 гектар ер майдони ажратилган. Ана шу майдоннинг 332 гектарида ҳавзалар яратилган. Бу ҳавзаларда 4002 тонна балиқ боқиш режалаштирилган.\n2019 йилда балиқчилик бўйича 9 та лойиҳа амалга оширилди. Туман ҳокимининг қарори билан бу ишлар учун 41 гектар ер ажратилди. Лойиҳалар тадбиркорлар ва банк кредити ҳисобидан ишга туширилди. Эндиликда фермерлар бир неча балиқ турини ҳавзаларда парваришлаш ишини йўлга қўйишган.\nТуманда 18 гектар ер майдони замонавий иссиқхоналар барпо этишга бел боғлаган тадбиркорлар ихтиёрига берилди. Ишлаб чиқилган 7 миллион 329 минг долларлик 5 та лойиҳа ана шу майдонларда жойлаштирилди. Эндиликда эса бу иссиқхоналарда ҳар йили ўртача 2000 тонна маҳсулот етиштирилади. Уларда 110 та янги иш ўрни яратилишини ҳам алоҳида таъкидлаш ўринли.\nЎзбекистон Республикаси Олий Мажлис Сенати аъзоси, тумандаги\n20-умумтаълим мактаби директори:\n- Маълумки, ўқитувчининг энг асосий вазифаси таълим сифатини яхшилашдан иборат. Бунинг учун эса педагогнинг ўзи билимли, маънавияти юксак, давр талабини яхши англаган, ташаббускор бўлиши керак. Давр бугун ўқитувчидан тинимсиз изланишни, билим даражасини доимий равишда ошириб боришни тақозо қилмоқда. Соҳада ўқитувчилар учун барча имкониятлар яратилиб берилган бир пайтда бу жуда муҳимдир.\n2018 йилда мактабимиз учун давлат дастури асосида 120 ўринли янги замонавий бино қуриладиган бўлди. Бунинг учун 1 миллиард 450 миллион сўм маблағ ажратилди. Бинонинг пойдевори қўйилаётган бир пайтда туманимиз ҳокими Аъзамхон Баҳромов мактабимизга келиб, қурилиш ишлари билан танишди. Биз ҳокимга мактаб фаолияти, янги бино ўқувчиларимиз учун бироз торлик қилиши ҳақида гапириб бердик. Вазиятни тўғри англаган ҳоким мактаб учун қуриладиган ушбу бинони имкон қадар кенгайтиришга, бунинг учун зарур бўлган қўшимча харажатлар маҳаллий бюджет маблағи ҳисобидан қопланишини айтди. Ҳокимимизнинг бундай ташаббусини вилоят ҳокими ҳам қўллаб-қувватлади. Натижада маҳаллий бюджетдан мактаб қурилишига яна 1,5 миллиард сўм маблағ ажратилди. Шу тариқа янги замонавий, ҳамма шароитларга эга бўлган 340 ўринли икки қаватли бино қад ростлади.\nАйни пайтда мактабимизда 655 нафар ўқувчига 45 нафар малакали ўқитувчи таълим-тарбия бермоқда. Аҳамиятли жиҳати, мактабимизда барча фанлар бўйича малакали ўқитувчиларнинг етарли эканлигидир.\nҲамма талабларга жавоб берадиган 12х24 ҳажмдаги спорт залига эгамиз. У Болалар спорти жамғармаси маблағи ҳисобидан қуриб берилган эди. Шунингдек, мактабда бир неча йўналишда тўгараклар ишлаб турибди. Ота-оналар таклифлари асосида ташкил этилган миллий кураш тўгараги ҳақида алоҳида тўхталиш лозим. Сабаби, ўқувчиларимиз спортнинг бу тури бўйича мусобақаларда муваффақият қозонмоқда. Улар яқинда кураш бўйича вилоятда биринчиликни эгаллашди. Ҳозир республика босқичида иштирок этиш учун жиддий тайёргарлик кўрилмоқда.\nЯратилган шароитлар, мавжуд имкониятлар ўқувчиларимизнинг пухта билим олиши, уларнинг туман, вилоят миқёсидаги бир қатор тадбирларда, жумладан, фан олимпиадаларида ғолиблар сафидан ўрин эгаллашларига хизмат қилмоқда. 2018-2019-ўқув йилида билим даргоҳимизни битирган ўқувчиларимизнинг 6 нафари республикамиз олий ўқув юртлари талабаларига айланди.\n"Кумуш тола" хусусий корхонаси директори, халқ депутатлари вилоят кенгашидаги\nЎзХДП гуруҳи аъзоси:\n- Ота-боболаримиз ипак қуртини бежиз етти хазинанинг бири, дейишмаган. Пиллачиликсиз тўқимачилик саноати ривожини тасаввур этиш қийин. Ипак мато тўқимачилиги қадимий соҳа. Асосийси, Ўзбекистон ипагига иштиёқманд хорижлик харидорлар сони йил сайин кўпайиб бормоқда.\nКорхонамиз томонидан бу йилги пилла ҳисобидан ҳозиргача 350 минг АҚШ доллари миқдоридаги 14 тонна ипак момиғи ва 680 минг АҚШ долларига тенг 17,9 тонна ипак толаси Хитой ва Эрон давлатларига экспорт қилинди.\nЖорий йилда тумандаги 4626 хонадонда пилла етиштирилди. Жами 338,7 тонна пилла хирмони яратилди. Ана шу хомашёни тўлалигича ўз корхонамизда қайта ишлаш ниятидамиз. Бу эса шубҳасиз, экспорт салоҳиятимизнинг янада ошиши, ишчи-хизматчиларимиз турмуш тарзининг фаровонлашувига хизмат қилади.\nЖорий йил бошида туманда 369 гектар тутзор мавжуд эди. Йил давомида яна 572 минг туп тут кўчати экилди. Келгуси йилда эса яна 100 гектар тутзор барпо этишни режалаштирганмиз. Бундай ҳаракатлар соҳани ривожлантириш борасида муҳим ўрин тутади, албатта.\nКорхонамизда 100 дан зиёд ишчи замонавий дастгоҳларда меҳнат қилади. Пилла мавсумида олинган хомашёни илгари бошқа республикаларга жўнатардик. Бугун эса уни тўлиқ ўзимизда қайта ишлаяпмиз. Бунинг учун етарли имкониятга эгамиз.\nЯқинда корхонамиз негизида сиғими 100 тоннали замонавий совутгичли омборхона қурилди. Унинг умумий қиймати 780 миллион сўмни ташкил этди. Ушбу лойиҳанинг ишга туширилиши учун зарур бўлган маблағни тўлиғича ўз ҳисобимиздан сарфладик. Шу ҳисобдан 3 та доимий иш ўрни очилди.\nбошлиғи, тиббиёт фанлари номзоди:\n- Туман аҳолисига 330 ўринли марказий шифохона, бир иш кунида 450 бемор қабул қилиш қувватига эга бўлган кўп тармоқли марказий поликлиника, 3 та қишлоқ оилавий поликлиникаси, 9 та қишлоқ врачлик пункти тиббий хизмат кўрсатади. Тиббиёт бирлашмаси тизимидаги даволаш профилактика муассасаларига мурожаат ва қатновлар электрон база орқали амалга оширилади.\nКаттаминг ва Мойбулоқ қишлоқ оилавий поликлиникаларини капитал таъмирлаш учун ҳар бирига 600 миллион сўмдан маблағ ажратилганди. Лекин туман ҳокимлиги ёрдами билан ҳар бир муассаса учун яна 100 миллион сўмдан қўшимча маблағ берилди. Натижада бу оилавий поликлиникалар таъмирланибгина қолмай, тўлиқ янги жиҳозлар билан таъминланди.\nСув ҳовузи ва Каттаминг қишлоқ оилавий поликлиникалари, Қирғиз, Қорадарё, Янгиқўрғонча қишлоқ врачлик пунктларида сув муаммоси йиллар давомида ҳал этилмай келаётганди. Яқинда ана шу тиббиёт муассасаларида сув билан таъминловчи қудуқлар қазилиб, мавжуд муаммолар ҳал этилди.\nМойбулоқ қишлоқ врачлик пунктида ҳам шундай муаммога чек қўйилди. Бу ерда 160 метр чуқурликдан тоза ичимлик суви чиқарилди.\nСув ҳовузи қишлоқ врачлик пунктига қарашли Қоракўлча ПАПида 70 миллион сўмлик, Зарафшон ҚВПсида 350 милион сўмлик жорий таъмирлаш ишлари якунланди. Чўянчи ҚВПда 24 миллион сўмлик замонавий иссиқлик тизими қайтадан таъмирланди, Ойжон ҚВПсида 40 миллион сўмлик том қисми ёпилиб, 24 миллион сўмлик замонавий иссиқлик тизими қайта таъмирланди.\nЎн йиллардан буён тиббиёт бирлашмасининг болалар ва терапия бўлимларини қуриш давлат дастурига киритилмай, "отангга бор, онангга бор" қабилида иш тутилаётган эди. Туман ҳокимлиги саъй-ҳаракати билан бу бўлимлар учун Кадан қўрғони ҳудудида 80 ва 40 ўринли янги бинолар барпо этилди. Бунинг учун 4,5 миллиард сўмлик иш бажарилди. Бўлимлар 2 миллиард сўмлик тиббий жиҳозлар билан таъминланди.\nТуғуруқ комплекси, шошилинч тиббий ёрдам ва бўлимдаги жарроҳлик столлари ҳам янгиланди.\nтуман мактабгача таълим\n- Туманимиз қишлоқларида 2018 йилгача 44 та болалар боғчаси мавжуд эди. Бугун эса бундай таълим муассасалари сони 58 тага етди. Айни пайтда давлат-хусусий шерикчилик ҳамда оилавий нодавлат таълим муассасалари ташкил этиш борасида ҳам бир қатор ишлар олиб борилмоқда.\nВазирлар Маҳкамасининг 2018 йил 5 апрелдаги "Мактабгача таълим тизимини янада рағбатлантириш ва ривожлантириш чора-тадбирлари тўғрисида"ги ҳамда 2018 йил 30 июлдаги "Оилавий нодавлат мактабгача таълим муассасаларини ташкил этиш тўғрисида"ги қарорлари ижросини таъминлаш борасидаги саъй-ҳаракатлар қишлоқларимиздаги мактабгача таълим муассасаларининг янада кўпайишига, мавжудларида эса кичкинтойлар учун шарт-шароитларни янада яхшилашга хизмат қилмоқда. Жорий йил бошида "Миттижон" номли 50 ўринлик хусусий ва яна бир 50 ўринли давлат-хусусий шерикчилик асосидаги МТТ ишга туширилди.\nНодавлат (хусусий) мактабгача таълим муассасаси ташкил этиш истагида бўлган тадбиркор Икром Усмонов томонидан ўтган йилнинг охирида "Мирзо Улуғбек" маҳалла фуқаролар йиғини ҳудудида 50 ўринли боғча қурилиши, қиймати 1 миллиард сўм бўлган МТТ биносида бунёдкорлик ишлари қисқа муддатда ниҳоясига етказилди. Яқинда "Миттижон" деб номланган ушбу болажонлар масканининг тантанали очилиш маросими бўлиб ўтди. Унда туманимиз ҳокими Аъзамхон Баҳромов, иштирок этиб, мактабгача таълим муассасаларини бунёд этиш изчил давом этишини айтди.\nДарҳақиқат, бундай ишларни давом эттириш ҳаёт талаби, мамлакатимиз сиёсатининг бугунги талаби. Каттақўрғон туманида бошқа соҳаларда ҳам қилинадиган ишлар оз эмас. Энг муҳими одамлар тумандаги бугунги ўзгариш ва янгиланишлардан мамнун, эртанги кундан умидлари янада катта.\n("Ўзбекистон овози" газетасининг 100-сонидан олинди).


Киритилган сана: 2018-04-29 09:02\n«Тўпчилар» бош мураббийи «Арсенал»ни тарк этиши билан энг тўғри қарорни қабул қилди. Албатта унинг мероси унутилмайди ёки янгиланмайди. Goal нашри Лондон клубидан кетишини маълум қилган Арсен Венгер ҳақида мулоҳаза юритди.\n2018-йил 20-апрел! Ушбу санани ва шахсни эслаб қолинг: Арсен Венгер ! 1996-йилда у клубга эндигина келганида британ нашрлари «Арсен ким?» дея бонг уришганди. Орадан 22 йил вақт ўтиб элзаслик мураббий мавсум якунида клубни тарк этишини маълум қилди.\nУч марта Премер Лига ва рекорд даражадаги Англия Кубоги совринлари (7 марта) соҳиби Венгер инглиз футболида ўчмас из қолдирди.\nКашфиётчи, ўқитувчи ва полиглот шимолий Лондонга Тьерри Анри ва Сеск Фабрегасларни олиб келди, ўзининг шахсий бренди – ҳужумкор футболни тақдим этди. Унинг фалсафасини «тўпчилар» мухлислари 2003-2004-йилги мавсумда гувоҳига айланишди. Ўшанда улар Премер Лигани мағлубиятсиз якунлаган эди.\n«Арсенал» билан боғланган ҳар қандай киши икки ўн йиллик мобайнида ўз уйига айланиб қолган клубдан Венгернинг кетишини катта ҳаяжон билан қабул қилди.\nВенгернинг «Арсенал»ини 90-йиллар охиридан бери кузатиб келадиган мухлис ёки журналист ҳеч шубҳасиз франциялик мутахассисни ягона деб билади.\n«Ҳар бир мағлубият бу унутилмайдиган юракдаги доғдир», - дейди Венгер ўз интервьюсида. Унинг бошқарувидаги дастлабки ўн йил совринларга бўлган кучли иштиёқ билан кечди.\nСўнгги бир неча йилларда эса унинг клубдан кетишини ёқлаб ўтказилган намойишлар, онлайн чақириқлар ва танқидларга қарамай, Венгернинг энг катта танқидчилари ҳам айнан франциялик мутахассис даврида «Арсенал»нинг юзи ва ўйини жиддий тарзда яхшиланганини рад қила олмайди.\nШубҳасиз, Венгер Англияга келганидан бери жамият кўп ўзгаришларга юз тутди ва бу унинг омадли мураббий мақоми тушишига ҳам хизмат қилди. Англияга ўзининг инновацион услублари ва тактик ғоялари билан келадиган бошқа мураббийлар каби, Арсен Венгер ўзининг тамойилларига ўралашиб қолди ва уларни воқеъликка мослаштиришда қийинчиликка учради.\nҒоялар ва ишлар шамолдан ҳам тезроқ ўзгараётган бир пайтда, унинг муаммоси бу\nДавомини ўқиш учун босинг


“Xudoyqul Samariddin Nasriddinovich” фирмаси раҳбари Самариддин Худойқулов Сурхондарё вилояти “Боботоғ” давлат ўрмон хўжалиги ҳудудидан коврак ўсимлиги хом-ашёсини йиғиб-териб олиш учун хўжалик раҳбари А.Рўзиқуловга мурожаат қилган эди. Аммо ўрмон хўжалиги раҳбари унга рад жавобини берган. Тадбиркор мақсадидан ортга чекинмай, O`zLiDeP Сурхондарё вилоят кенгашидан бу масалада ёрдам сўради.\nПартиянинг жисмоний ва юридик шахслар мурожаатлари билан ишлаш бўлимига келиб тушган ушбу мурожаат депутатлик гуруҳи билан жойига чиқиб ўрганилди. Ўрганиш натижасида Халқ депутатлари Сурхондарё вилоят Кенгашидаги O’zLiDeP депутатлик гуруҳи аъзоси Қурбон Шукуров “Боботоғ” ўрмон хўжалиги раҳбари Абдуфаттоҳ Рўзиқуловга депутатлик сўрови юборди. Депутат ташаббуси билан тадбиркорнинг муаммоси ҳал этилди.\n—O`zLiDeP вилоят кенгаши кўмаги билан “Боботоғ” ўрмон хўжалигида ўз фаолиятимизни бошладик, —дейди у . —Айни чоғда ўттиз нафар ёшлар билан кунига 55 кг.коврак маҳсулоти қазиб оляпмиз. Бу ўсимликни эса Ҳиндистон ва Афғонистонга экспорт қиляпмиз.\nТаъкидлаш керак, “Xudoyqul Samariddin Nasriddinovich” фирмаси ўсимликлар хом-ашёсини йиғиб-териб олиш ва қайта ишлаш билан шуғулланади. Корхонада 100 нафарга яқин йигит-қиз мавсумий иш билан таъминланган.


Халқаро янгиликлар, 27 декабр 2014\n20 август 2019, Тошкент вақти: 08:49\n"Интервью" фильмининг чекланган намойишидан кўрилган даромад 1 миллион доллардан ошди\nSony Pictures суратга олган Шимолий Корея раҳбари Ким Чен Инга қарши суиқасд уриниши ҳақидаги “Интервью” фильмининг чекланган намойишидан сўнгги бир неча кун ичида бир миллион долардан ошиқроқ даромад қозонилган.\nБу ҳақда ширкат шанба куни маълум қилди.\nШиркат шу ой ўрталарида кибер ҳужумлар боис кинокомедияни катта прокатга чиқаришни тўхтатган эди.\nФильм намойиши 25 декабрь кунига белгиланган ва фильмнинг байрам кунлари намойишидан 20 миллион доллардан кўпроқ даромад кутилаётган эди.\nSony Pictures фильмни YouTube, Google Play ва Xbox Video сайтларида намойишини йўлга қўйган.\nБундан аввал АҚШ президенти Барак Обама 19 декабрь кунги матбуот анжуманида Sony Pictures кинокомедия намойишидан воз кечиб, хато қилганини таъкидлаганди.\nАҚШ Федерал тергов бюроси, аввалроқ, Sony Pictures сайтига қилинган кибер ҳужум ва террорчилик таҳдидлари ортида Шимолий Корея турганини билдирган.\nЮлия Тимошенконинг қизи Евгения эрга тегаяпти\nУкраинанинг собиқ бош вазири Юлия Тимошенконинг 34 ёшли қизи Евгения бугун турмушга чиқяпти.\nЕвгения Тимошенко Одессади туғилган америкалик тадбиркор Артур Чечёткин билан никоҳ қуряпти.\nУларнинг тўйи бугун Киевдаги Олимпия спорт саройида бўлади.\nЮлия Тимошенко тўйга келувчи меҳмонларга совға-салом олмасдан, тўёналарни Баткавшина партияси хомийлик қилаётган ҳарбий қисмга ҳайрия қилишни тавсия этди.\nVisa ва MasterCard Қримда ишламайди\nАҚШнинг Қримга қарши санкциялари боис Visa ва MasterCard ярим оролда ишламайди.\nМазкур халқаро тўлов тизимлари Қримдаги Россия банлари билан ишлашни тўхтатди.\nШу ой ўрталарида АҚШ ва Европа Иттифоқи Қримда фаолият юритаётган шахслар ва ташкилотларга нисбатан қўшимча чеклов чораларини киритган эди.\nЯнги чоралар Америка ва Европа ширкатларига Қримда жойлашган ширкатлар билан савдо-сотиқ қилишни тақиқлайди.\nШунингдек сайёҳлик ширкатларига эса Қрим ёки Севастополда сайёҳлик хизматини таклиф қилиш тақиқланади.\nАввалроқ Россия Марказий банки ўзининг тўлов тизимини йўлга қўйишини билдирганди.\nБанк келаси йилнинг декабр ойидан ўз кредит карталарини чиқаришни мўлжалламоқда.\nУкраина армияси ва айирмачилар асирлар билан алмашишди\nУкраина шарқида ҳукумат кучлари ва россияпараст айирмачилар асирлар билан алмашишди.\nУкраина президенти матбуот ҳизматига кўра, асирлар билан алмашинув жума куни рўй берган.\nКиев ҳукумати россияпараст айирмачилар ҳибсда ушлаб турган 145 нафар украин ҳарбийсининг озод этилиши эвазига қамоқдаги 222 айирмачини қўйиб юборган.\nАсирлар билан алмашиш ҳақида томонлар Минскда бўлиб ўтган сўнгги музокаралар пайти келишишган эди.\nАйни пайтда Украина шарқида ҳарбий тўқнашувлар давом этмоқда. Сентябр ойидан бери 1300 одам тўқнашувлар оқибатида ҳалок бўлди.


Демак, Нилуфарга кескин гапириб қўйибман, деб ўйлади, Рустам. Нилуфар улар турадиган уйнинг эгаси Махфират холанинг невараси бўлади. Тиббиёт олийгоҳида ўқийди. Одобли, ҳаёли ва жуда чиройли қиз. Ҳафтада бир келиб, бувисининг кирларини ювишга, хоналарни тозалашга ёрдамлашади. Ўзларининг уйлари Тошкент туманида бўлгани учун баъзан дарслари кеч тугаган пайтларда ҳам бувисиникида қолади. Аввал Зокир унга кўз тикиб юрди.\nУнинг қулоқ пардаларига Махфират холанинг қичқириғи ўқ овозидек узлуксиз урилаётган эдими ёки юрагидаги ҳайқириқ қулоқларига кўчдими, ўзи ҳам билмади.\nТоҳир Аламут қалъасининг остонасига етиб келгунига қадар жуда кўп қийинчиликларни кўрди. Одамнинг ажали етмаса ўлмайди, деган гап рост экан. Неча марта ўлимнинг гўшасига кириб, тирик чиқди. Бир мартасида қорнинг остида музлаб қолиб ҳам ўлмади.\nОдам ҳам ҳайвондек гап экан, деб ўйларди. Ҳайвон табиатга, яшаш жойига қараб мосланиб боради. Одам ҳам шундай. Илгари қишда совуқ қотарди. Аммо бу ерга келгандан кейин ҳар кун вужудига ёввойи кийикнинг мойини суйкашни ўргатишди. Аввалига танасидан анқиган бад бўйга чидолмай юрди. Кейин ўрганиб кетди. Мойни суйкавергандан кейин, тери ялтироқ олтинга ўхшаб қолар экан. Совуқда худди арслон терисини ёпинган каби юравераркан одам. Уч йилллик машқлар ортда қолиб у Шайх яшайдиган қалъанинг ичига кирганда уни йиғинга бошлашди.\n-Қўрқсанг бошингдан ҳовур кўтарилади, қашқир шуни кутади. Қочсанг ҳам ишинг битди. Аммо қўрқмасанг у қайтиб кетади,-дерди.-Қашқир ҳам одамга ўхшайди. Бир ўзи бўлганда ҳужумкорлик қилмайди. Аммо ёнида бошқа қашқирлар ҳам бўлса, улар тўда бўлиб овга чиққан бўлсалар қутулишинг амри маҳол. Ундай пайтда битта йўлинг қолади. Ҳужум қилишинг керак.\nМана энди Тоҳирнинг ўзи ҳам қашқир бўлиб бораётганини ҳис қиларди. Яхши қашқир бўлишни истарди. Дадаси яхши ва ёмон бўрилар ҳақида кўп ривоятлар айтиб берган:\n-Бир она бўрининг икки боласи бор экан. Улар жуда шўх ва ҳаракатчан эканлар. Йиллар ўтиб биттаси жуда ҳам қонхўр бўлибди. Кўрган ўлжасини ўлдирмаса, қўймас экан. Қорни очми, қорни тўқми ҳужум қилаверар экан. Аммо иккинчиси ундай эмас, ўзини одамларга яқин олар экан. Бир куни бир гуруҳ одам тоғлар орасидаги адирликда чиқиш йўли топмай, адашиб қолибди.\nШунда бўрилардан бири одамларга ҳужум қилиб, ҳар тунда бир кишини судраб кета бошлабди. Иккинчиси эса, тоғнинг теппасига чиқиб увлай бошлабди. Ундан қўрққан одамлар тескари томонга қараб қоча бошлабдилар. Шунда иккинчиси келиб одамларнинг йўлини тўсибди. Икки қашқир орасида жанг бошланиб, яхшиси ёмонини жароҳатлаб, енгибди ва одамлар чиқиб кетиши мумкин бўлган томонни очиқ қўйиб, қолган жойларга югурганча увиллар экан. Шу зайлар одамлар дарадан чиқиб кетган эканлар…\n-Бу душманларимиз томонидан ўлдирилган бир бечоранинг боши. У ҳаётда ҳеч гуноҳ қилган эмас. У доим адолатни излади, адолатдан ёна бўлди. Ҳеч кимга ёмонлик қилмади. Аллоҳ буюрганини бажарди, фақат. Аммо номард душманлар уни ўлдирдилар. Қабр азобидан халос этилган бу йигитга Аллоҳ қайта жон ато этиши аниқ. Фақат буни ундан чин дил билан сўрамоқ керак!\nБир: томчи қонингиз тўкилишии билан бутун гуноҳларингиз авф этилади. Гуноҳсиз банда йўқ. Ҳатто баъзан хаёл билан ҳам гуноҳ қилиб қўйишингиз мумкин.\nЕтти: Бошингизга эҳтиром тожи кийгизилади. Унда минг гавҳар бўлиб, фақат биттаси бутун дунёдан устун бўлади. Бу дунёнинг қиролларига ҳам насиб этмаган таомлар сизга насиб этади.\nУзилган калла секин қимирлагандек бўлди ва қон остидан аста кўзлари очилди ҳамда гулханнинг нурида порлай бошлади. Йигитлар ўтирган жойларида титраб қолдилар. Тоҳирнинг боши айланиб кетгандек бўлди. Шайхнинг мўъжизалари ҳақида деярли ҳар куни эшитганига қарамай бунга ўзи гувоҳ бўлаётгани учун совуқ тер остида қолди. Шайх эса сўзида давом этарди:\nКесилган бош жойида айланди.\nШайх Ҳасаннинг болалиги оғир кечганди. Болалигида отаси уни Қуръонхонликка берди. Бир куни қироатни бузиб қўйганди, домласи уни оёғидан шотига боғлатиб, ҳамма толибларга химич билан урдирди. Оёғининг ости яра бўлиб, газаклаб кетди. Негадир отаси уни сўраб келмади. Домла эса унинг оёғига ҳам қарамасдан чойхоначи қилиб қўйди. У дала-тошга чиқиб ўтин териб келиши, кейин қумғонда сув қайнатиши керак эди. Домласи жуда инжиқ эди.\n-Қаёққа қарадинг чойнинг ичи қора қурумга тўлаку,- дея қайноқ сувни унга қараб сепиб юборса, ҳали:\n-Сани одам қилмоқчи эдим, бошимга бало бўлдинг, текинхўр,-деган домласи унга жуда ёмон муомалада бўла бошлади. Аввалига оёғини уқалатган бўлса, кейин уни шаҳвга бошлади. Шаҳватпараст бўлган домла бир неча йил Ҳасанни ўзига бачча қилиб юрди. Ёши бир жойга етгач, бир куни хасталаниб қолди. Азоблар гирдобида илондек тўлғаниб юрган Ҳасан домласини бўғиб ўлдирди-да ўзи муллалик қила бошлади. Қироати яхшилиги учун мачитга имомликка ҳам уни чақиришди.\nУ отасидан нафрат қилди. Сотадиган бўлса, нега дунёга келтирди, деган саволга жавоб тополмай юрди. Кейин чеккан азоблари кўз олдидан ўтар экан, отасига ўхшаганлар ҳам яшамаслиги керак деган қарорга келганди.\nДунёси гоҳ торайиб гоҳ кенгайиб юрган Ҳасан атрофидаги йигитчаларни қотиллика ўргатиб, ёмонларни жазолашга, домлаларнинг уйларини босишга бошлади. У номи яхши чиққан домлаларга индамас эди. Ёмонотлиқ бўлган домлалар, бойларни сирли равишда жазоларди. Баъзан у фалон жойда, фалон одам Аллоҳнинг ҳаққига хиёнат қилаётган экан, Аллоҳим ўзинг ғазабингни юбор унга, дея дуо қиларди. Орадан икки кун ҳам ўтмай ўша одамнинг ўлгани ҳақида гап тарқаларди.\nСекин-секин унинг айтгани айтган, дегани деган бўлиб қолди. Истаса, байрамларни бекор қилар, истаса, ойлаб байрамбозлик қиларди. Истаса, солиқларни бекор қилар ва истаса, қайтадан тайинлар эди.\nШундан кейин Шайх Ҳасан тепаликда бир қаср солдириб, атрофини ўзи етиштирган аскарлар билан ўраб олди.\nИкки-уч топшириқдан эсон-омон келган йигитга “Рафиқ” унвони берилар эди. Бу эса Шайхнинг дўсти дегани эди. Уларга шайх “Дўстим” деб мурожат қиларди. Бу гуруҳда ўзини кўрсатганларга “Дойи” унвони берилар ва уларни Шайх эркалатиб, яқин олиб “Тоға” дерди.\nСир сақлаш Аламут қасрининг асосий қоидаси эди. Бунинг учун одамлар алоҳида текширувдан ўтказиларди. Шайх баъзан энг яқинларига ҳам ёлғон бир гапни айтиб, кейин ўртага одам қўйиб, уни билишга интилар ва ўша одамнинг оғзидан сир чиқса боши ерда юмаларди.


Сочларингизни соғломлаштириш учун 6 тавсия\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Сочларингизни соғломлаштириш учун 6 тавсия\t09:55, 28 октябрь 2016\t1. Агар шампунга Е витаминидан солсангиз, сочларингизнинг тўкилиши ва синиши тўхтайди.\n2. Витаминларга бой маҳсулотларни истеъмол қилиш ҳам сочларингиз саломатлигини таъминлайди.\n3. А витамини иммунетитетни ошириш ҳисобига соч тўкилиши, қазғоққа қарши курашиб, уларга жило бағишлайди. Кунига 1,0 мг. А витамини қабул қилишингиз керак. Жигар, сариёғ, тухум сариғи, қаймоқ ва сут таркибида бор.\n4. В2 витамини сочларингизга соғлом кўриниши бағишлайди. Агар организмда унинг танқислиги кузатилса, сочларингиз тез ёғланиб, учлари қуруқлашади. Сут маҳсулотлари, тухум, нон, гўшт ва жигар таркибида мавжуд бўлган ушбу витаминни кунига 2 мг. қабул қилинг.\n5. В3 витамини эса сочлар ранггига жавоб беради. Унинг етишмаслиги сочларингизнинг секин ўсиши ва тез оқаришига сабаб бўлади. Кунига 50-100 мг. қабул қилиш керак. Ер ёнғоқ, балиқ, жигар ва мол гўшти таркибида сероб.\n6. Сочларингизда қазғоқ кўпайган бўлса, демак, В6 витаминига эҳтиёж сезаяпсиз. Банан, ёнғоқ, картошка, карам, товуқ ва балиқ гўшти, жигар, тухум, сабзавотларни кўпроқ истеъмол қилинг.\nҚовоқ енг, шамолламайсиз, анемия бўлмайсиз!\tПанкреатит - қанд касаллигига олиб келадими?\tГайморитнинг бешта давоси Эркакнинг ётоқхонадаги муаммолари: сабаб ва чоралар\tТашхис: пиелонефрит. Ота-оналарга кўрсатмалар\tАжинлар нимадан қўрқади? Ёхуд эрта қаримаслик чоралари\tОтправить


БМТнинг янги бош котиби қасамёд қабул қилди – Газета.uz\nАнтониу Гутерриш қасамёди.\nLotinchada 13 декабр 2016, 13:58 Жаҳон\n12 декабрь куни Бирлашган Миллатлар Ташкилоти бош котиблигига тайинланган Португалия собиқ бош вазири Антониу Гутерриш қасамёд қабул қилиб, яқин беш йилдаги устувор вазифалар тўғрисида сўзлаб берди, дея хабар қилди БМТ Янгиликлар маркази. Бош Ассамблея раиси Гутерришга 2017 йил 1 январдан бошланиб, 2021 йил 31 декабрда якунига етадиган муддатда БМТнинг тўққизинчи бош котиби эканини расман маълум қилди.\n«Биз тўқнаш келаётган муаммолар миқёси БМТни чуқур ислоҳ қилиш кераклиги тўғрисида сўзламоқда. Мен ўзгариши лозим бўлган асосий учта стратегик муҳим йўналишни ажратиб олишни истар эдим: тинчликни таъминлаш, барқарор ривожланишни қўллаб-қувватлаш ва ички ишларимизни бошқариш», — деди Антониу Гутерриш.\nУ замонавий можаролар янада мураккаб бўлиб, халқаро гуманитар ҳуқуқ ва нсон ҳуқуқларининг жиддий бузилишларини келтириб чиқараётганини таъкидлаб ўтди. Буларнинг барчаси эса аҳолининг оммавий кўчишларини келтириб чиқармоқда. Вазият терроризмнинг ўсиши билан янада мураккаблашмоқда.\n«Иқлим ўзгариши, аҳоли сонининг ортиши, урбанизациянинг жадаллашуви, озиқ-овқат ва ичимлик суви етишмовчилиги билан боғлиқ янги глобал муаммолар ресурслар учун курашни кучайтириб, кескинлик ва беқарорликни келтириб чиқармоқда», — деди БМТнинг бўлғуси раҳбари. У глобализация ва техник тараққиёт дунёда нотенглик, ёшлар ўртасида ишсизлик даражасининг ортиши, ташкилий жиноятлар ва гиёҳванд моддаларнинг ноқонуний алмашинуви миқёсининг кенгайишига олиб келаётганини қўшимча қилди.\nБМТ янги раҳбарининг фикрича, буларнинг барчаси оддий одамлар ва сиёсий элита ўртасидаги тафовутни ошириб, тартибсизликлар ва ҳаттоки зўравонликлар ва можароларни келтириб чиқармоқда.\nСайёранинг кўплаб аҳолиси нафақат ўз ҳукуматига, балки глобал институтлар ҳукуматларига ҳам ишончини йўқотгани ҳақида сўзлар экан, бўлғуси бош котиб БМТ ва унинг қадриятларига ишончни тиклаш учун барча ишларни амалга оширишга ваъда берди.\nУнинг фикрича, БМТ ва барча халқаро ҳамжамиятнинг энг жиддий камчилиги — инқирозларнинг олдини олишга лаёқатсизлигидир. У бу соҳада барча уч йўналиш — тинчлик ва хавфсизлик, барқарор ривожланиш ва инсон ҳуқулари бўйича ҳаракат қилиш лозим.\n«Бирлашган Миллатлар Ташкилоти, оператив, самарали ва натижавий ҳаракат қилиши зарур. У ижрога кўпроқ, расмиятчиликларга камроқ, одамларга кўпроқ, бюрократияга камроқ эътибор қаратиши зарур», — деди бўлғуси бош котиб.\nПортугалиялик Антониу Гутерришнинг БМТ бош котиблигига тайинланиши тўғрисидаги қарор 13 октярбрь куни Хавфсизлик Кенгаши тавсиясига биноан БМТ Бош Ассамблеяси томонидан қабул қилинган эди.


Тез тиббий ёрдам хизматида «Damas»дан бутунлай воз кечиш режалаштирилмоқда - YANGILIK .RU yangilik.ru\nТез тиббий ёрдам хизматида «Damas»дан бутунлай воз кечиш режалаштирилмоқда\nТез тиббий ёрдамда «Damas» автомашинасидан бутунлай воз кечиш режалаштирилмоқда. Унинг ўрнини Б ва С классидаги тиббий транспорт воситалари эгаллайди. Жорий йилнинг ўзида 1000 дона Б классига мансуб замонавий машиналар харид қилиш кўзда тутилган\nСешанба куни АОКАда ўтказилган матбуот анжуманида Республика шошилинч тез тиббий ёрдами илмий маркази бош директори Даврон Тўлаганов 2020 йилда тез тиббий ёрдамга 14,5 миллиондан ортиқ бемор мурожаат қилганини маълум қилди.\n«Шулардан 11 миллионга яқини тез тиббий ёрдам „103“ хизмати бўйича ва 3,5 миллионга яқини стационар тузилмаларга мурожаат қилишган», — деди у.\nУ шунингдек, тез тиббий ёрдам фаолиятида «Damas» автомобилларидан бутунлай воз кечиш режа қилинаётганини маълум қилди.\n«Ҳукумат томонидан тез тиббий ёрдам хизмати 2085 та ихтисослашган тез тиббий ёрдам машинаси сотиб олинган. Ҳозирда 2842 та тез тиббий ёрдам машинаси ишламоқда. Шошилинч тиббий ёрдамни ривожлантиришнинг долзарб вазифаси — „Damas“ русумли автомашиналардан босқичма-босқич воз кечиш ҳамда уларни Б ва С классидаги тиббий транспорт воситаларига алмаштиришдир. Агар 2016 йилда тез ёрдам хизмати автоулов паркини асоси „Damas“ автомобилларидан ташкил топган бўлса, ҳозирги кунда тиббий асбоб-ускуналар билан тўлиқ жиҳозланган Б ва С классига мансуб реанимобиллар сони 549 тага етди. Яқин кунларда барча „Damas“ автомашиналари 1000 дона Б классига мансуб замонавий машиналар сотиб олиниши ҳисобига алмаштирилади», — деди Тўлаганов.\nБундан ташқари, республиканинг тоғли ва чўл ҳудудларига махсус машиналарни етказиш кўзда тутилган айтилди.\n«Бундан ташқари, тоғли ва чўл ҳудудларига юқори ўтувчанликка эга „Соболь“ ва „ГАЗель Next“ тез тиббий ёрдам машиналари билан таъминлаш бошланган. Бу йилнинг щзида 100 дона миқдорида етказиш кутилаяпти», — деди илмий марказ раҳбари.\nТаъкидланишича, шу турдаги автомобиллардан 16 таси ўтган ой олиб келинган ва фойдаланиш учун ҳудудларга тарқатилган.\nҚашқадарёда «Cobalt» ва «Malibu» тўқнашиб кетди


38. Ҳарбий-профессионал танлаш тадбирлари 25 июнга қадар олий ҳарбий таълим муассасаларида ўтказилади.\n49. Якка тартибдаги якуний суҳбат қабул йилининг 25 июнига қадар коллегиал принцип бўйича, олий ҳарбий таълим муассасасининг қабул комиссияси томонидан ўтказилади.\n54. Олий ҳарбий таълим муассасасининг қабул комиссияси 10 июлда номзодларни ўқишга қабул қилиш масаласини кўриб чиқади ва мазкур Низомнинг 13-иловасига мувофиқ шаклдаги протоколни расмийлаштиради. Мазкур протокол номзодларни олий ҳарбий таълим муассасасига ўқишга қабул қилиш тўғрисидаги буйруқларни расмийлаштириш учун асос ҳисобланади.\n15. Психофизиологик ўрганиш натижаси (хулосаси) уни ўтказган шахс томонидан имзоланади ва олий ҳарбий таълим муассасасининг қабул комиссияси раисига топширилади.\n5. Номзодларга қайта топширишга рухсат берилмайди.